Matyu 2 | Bible.is\n1Jiizas did baan iina Betliyem, wan toun iina Judiya. Dem taim de, a Erad did a king iina Judiya. Nou, iina dem siem taim de, som waiz man fram di Iis said did kom a Jeruusilem an a aks, 2“We di pikni de we baan di ada die, we fi kom ton king fi di Juu piipl dem? Wi si im staar iina di Iis, we shuo se im baan, an wi kom fi shuo im nof rispek.”\n3Nou wen King Erad ier dis ya, dis bada bada im ed, an it bada uol iip a piipl iina Jeruusilem tu. 4Erad kaal evribadi tugeda iina wan miitn — aal a di ed priis an di man dem we tiich Muoziz Laa — an im aks dem a wich paat di Krais — di king we Gad pramis, fi baan.\n5Dem ansa se, “Iina Betliyem, kaaz a dat di prafit did rait dong: 6‘An yu Betliyem we iina Judiya, wen yu luk pan aal di ada toun dem we a liid, yu no wot no les dan dem — yu op de mongks di tap-a-tap toun dem; kaaz a fram out a yu wan liida ago kom we ago protek an liid mi piipl dem we iina Izrel.’”\n7Den Erad sen kaal di waiz man dem fi kom kom chek im anda di kwaiyat, an fain out fram dem a wa taim dem did si di staar. 8Im sen dem go a Betliyem an se, “Gwaan go luk fi di pikni. Luk gud gud, an wen unu fain im, kom tel mi, so mi kyan go shuo im nof rispek tu.”\n9Afta dem don lisn di king, dem lef go we. Az dem a go bout dem bizniz so, no di sed staar we dem did si iina di Iis said kom bak agen! It galang infronta dem til it riich wich paat di pikni did de, an a uova de-so it tap. 10Wen dem did si di staar agen dem glad-bag bos! 11Dem kom iina di ous an si di pikni wid im mada, Mieri, an dem go dong pan dem nii an priez im. Dem tek out di prezent we dem did bring, an gi di pikni — guol, frangkinsens an mor. 12Nou, chuu Gad did don waan dem aaf, an tel dem iina wan jriim se dem no fi go bak a Erad, dem tek wan neda wie go baka dem konchri.\n13Afta dem go we, wan a di Laad ienjel dem jriim Juozif an se, “Git op! Tek di pikni an im mada an ron we go a Iijip. Tan de til mi tel yu, kaa Erad ago luk fi di pikni fi kil im.” 14So im get op, tek op di pikni an im mada an lef go a Iijip iina di nait. 15An im tan de til Erad ded. Da wie de, wa di Laad did yuuz di prafit fi se did kom chuu. Im did se, “A outa Iijip mi kaal mi bwai pikni.”\n16Wen Erad si se di waiz man dem did chrik im op, im beks til im nieli bos! Im sen out aada, an kil aaf aal a di bwai pikni dem we did iina Betliyem an di plies dem we did de nier Betliyem, aal a di pikni dem we did a tuu ier uol an anda tuu. Im du dat azkaadn tu di taim wen di waiz man did se dem si di staar. 17Den wa di Laad did yuuz di prafit Jerimaiya fi se, kom chuu: 18“Piipl did ier sumadi a baal iina Raama, dem did a ala an baal loud loud, A Riechel did a baal fi ar pikni dem, an shi no waahn nobadi fi osh ar, kaa ar pikni dem gaan.”\n19Afta Erad ded, luk ya no: wan a di Laad ienjel dem no jriim Juozif wen im de a Iijip. 20Di ienjel se, “Git op, tek di pikni an im mada an gwaan a Izrel, kaa uu did a chrai fi kil di pikni, dem ded.”\n21So Juozif get op, tek di pikni an im mada an go bak a Izrel. 22Bot wen im ier se a Erad pikni, Arkelos, tek uova an did a ruul Judiya, im kech im fried an neehn waahn go de-so. An kaa Gad did waan im aaf iina wan jriim, im lef go Gyalalii insted. 23Im kom a wan toun niem Nazaret an tan de-so. A so kom wa di prafit dem did se kom chuu. Azkaadn tu di prafit dem, dem ago kaal Jiizas wan Nazariin man.\nContinue to Matyu 3 »


Notn we no kliin, nobadi we du wikid an torbl naasinis, an nobadi we tel lai kyan go iina di siti. Onggl di piipl dem uufa niem rait dong iina di buk we di Biebi Shiip av kyan go iin de. A iina da buk de Gad rait dong di niem a di piipl dem we a-go liv fi eva an eva.\n“Bot wen unu si di wikid wikid sitn we go gens Gad tan op iina Gad ous — mek shuor se evribadi we riid dis ya andastan we it miin — den dem we liv iina Judiya fi ron we go iina di mountn dem.\n“Bot bifuo dat apm, unu gweehn si wa di prafit Daniyel weehn taak bout, wen im did a chat bout di ‘wikid wikid sitn we go gens Gad an doti op Gad ous,’ ou it tan op iina Gad plies (mek shuor se evribadi we riid dis ya andastan we it miin).\n An kaaz dem a du dem sitn de, Gad lef dem fi bring don shiem pan demself. Im lef dem fi tek paat iina aal kain-a seks sin. An so di uman dem tap du we naamal — dem tap sliip wid man an go staat sliip wid uman. A siem so di man dem tap du wa naamal tu — dem tap sliip wid uman an go staat sliip wid man. Man a sliip wid man, dat a shiem, an kaaz wa dem a du rang, Gad a-go gi dem jos wa dem fi get — Gad a-go ponish dem.


Maak 4 | Bible.is\n1Wan neks taim Jiizas did a tiich saida di liek. Wan big big kroud a piipl gyada op roun im. Im did afi go iina wan buot pan di liek go sit dong wail di iip a piipl dem tan op a di lieksaid. 2An im yuuz som likl tuori an tiich dem uol iip a sitn. Im se tu dem se, 3“Ier dis! Wan faama did go out fi plaant som siid. 4An wen im did a plaant, som a di siid dem jrap wich paat piipl waak, an di bod dem kom kom nyam dem op. 5Som jrap we bier rakstuon de. Dem neehn av moch dot fi gruo iina. Nou, kaaz no uol iip a dot neehn de de, di ruut kudn go dong diip diip so di plaant dem kom op faas faas. 6Wen di son kom op, it skaach op di plaant dem, an, chuu dem ruut neehn lang inof, dem jrai op an ded. 7Som ada siid jrap mongks makabush, an wen dem pap op di makabush chuok dem. So dem neva bier notn. 8Bot som a di siid dem jrap pan gud grong, an kom bier fuud. Som bier toti an siksti an iivn onjrid taim muo dan wa di faama did plaant.”\n9Den Jiizas se, “Enibadi we av iez fi ier — beta lisn gud!”\n10Afta di kroud lef, di twelv apasl an di ada piipl dem we did de roun Jiizas aks im bout di tuori dem. 11So im ansa dem se, “Unu get di chaans fi nuo di siikrit sitn dem bout Gad kindom. Bot di piipl dem we de outsaid, mi yuuz tuori tel dem evriting, 12so “ ‘Iivn duo dem maita a luk an a luk aad aad, dem naa go si notn, an iivn duo dem maita a lisn an a lisn gud gud dem naa go andastan wa dem ier, kaaz ef dem did andastan dem wuda ton we fram dem sin an get siev.’ ”\n13Den Jiizas aks dem se: “Unu no andastan da tuori de? Den ou unu ago andastan no ada tuori? 14Di faama plaant di mesij. 15Di siid we jrap wich paat piipl waak, dem a di piipl we ier di mesij, bot Sietan kom siem taim an tek we di mesij outa dem aat. 16Di siid dem we jrap wich paat bier rakstuon de a di piipl dem we wel glad fi Gad wod siem taim dem ier it. 17Bot siem laik di plaant uufa ruut no go dong diip iina di grong, dem no mek Gad wod go diip iina dem aat, so dem no laas no taim. Wen tof taim lik dem sieka Gad wod, dem gi op an ton bak siem taim — siem laik ou di plaant jrai op an ded. 18Stil som piipl komiin laka di siid dem we jrap iina makabush. Dem piipl de ier Gad wod, 19bot chuu dem a fret bout laif, chuu aal dem kyaahn tingk bout a ou fi mek moni an get rich, an chuu dem waahn muo an muo tingz, dem sitn de blak Gad wod, so it no du notn difrant iina dem laif. 20Bot som ada siid jrap pan gud grong. Dem a di piipl we ier Gad wod an tek it iin an it bier uol iip a fruut: toti, siksti ar iivn wan onjrid taim muor dan wa di faama did plaant.\n21Den Jiizas tel dem wan neda tuori, im se, “Piipl no lait lamp fi put it anda baaskit ar anda bed, duohn? Dem no put it we piipl kyan si di lait? 22Kaaz notn no aid we naa go kom out iina uopm, an eniting we aid ago kom out we evribadi kyan sii it. 23Enibadi we av iez fi ier, beta lisn gud!” 24An im se tu dem se, “Tingk gud bout wa unu ier. Eniting we unu dish out gi piipl a dat unu ago get bak, an get aal muo pan tap a it. 25Kaaz enibadi we av sopm Gad ago gi im muor, bot di wan we no av notn, Gad ago tek we fram dem iivn di likl bit we dem av.”\n26Den Jiizas se tu dem agen se, “Mek mi tel unu ou Gad kindom tan. It komiin laik sumadi we plaant som siid iina im fiil. 27Di faama go sliip a nait an get op a maanin taim an di siid dem kech an gruo, bot im no nuo ou di siid gruo. 28Pan it uon di grong mek di siid kech an gruo an bier fuud. Di staak kom fos, dem di kaan tik, den di kaan pan di tik. 29An wen di fuud we di faama plaant redi, im pik dem.”\n30Jiizas aks di piipl dem agen, “Wa wi kyan se Gad kindom tan laik? Ar wa kaina tuori wi kyan yuuz fi elp piipl andastan it? 31It komiin laik wan likl likl siid we sumadi plaant iina di grong. It likla dan aal ada siid, 32bot wen it plaant, it gruo an get big, biga dan aal a di plaant dem we iina di gyaadn. It sen out som big big lim an di wail bod dem bil dem nes iina it.” 33So Jiizas yuuz nof likl tuori laik dem ya fi tiich dem aal wa dem kuda andastan. 34Evriting im tel dem im yuuz tuori fi tel dem. Bot wen im de mongks im speshal falara dem, im brok dong evriting tu dem fi mek dem andastan.\n35Da siem die de, wen it kech iivnin, Jiizas se tu im falara dem, “Mek wi go uova di ada said a di liek.” 36So dem lef di kroud, go iina di buot wid im, an go pan di ada said a di liek. Som ada buot we did de de go wid im tu. 37Aal av a sodn, som chrang chrang briiz staat bluo, an it bluo op di waata iina di buot til it nieli ful. 38Aal dem taim de Jiizas did faas a sliip pan wan pila iina di bak a di buot. So dem wiek im op an se tu im se, “Tiicha, yu no si se wi out fi ded, yu no kier?” 39So Jiizas get op an taak chrang tu di briiz, an tel di sii fi sekl dong. So di briiz tap an di wiev dem sekl dong. 40Den Jiizas aks dem se, “Wa mek unu fried so? Unu stil no biliiv iina Gad?” 41Dem fried so til dem ton fuul, so dem se tu wan aneda se, “A uu da man ya? Iivn di briiz an di sii dem du wa im tel dem!”\nContinue to Maak 5 »


Ruoman 9 | Bible.is\n1Mi a taak di chuut; mi bilang tu Krais Jiizas an mi naa lai. Di Uoli Spirit kanchuol fi mi kanchens an mi kanchens naa bada mi. So mi nuo fi shuor se mi a taak di chuut wen mi se 2mi sad so til mi waahn baal. Mi aat no tap pien mi 3wen mi tingk bout fi mi piipl, di piipl we kom fram fi mi konchri, Izrel. Fi fi dem siek mi wish se a did mi. Mi wish se a did mi Gad joj an se fi ded an we no bilang tu Krais Jiizas no muor. Di piipl we kom fram fi mi konchri, 4di Izrel piipl, a dem Gad did pik fi bi im pikni. Gad shuo dem ou big, brait an powaful im bi an a dem Gad mek nof diil wid — im pramis fi gi dem nof sitn ef dem du wa im se. Gad mek nof pramis tu dem, an im gi dem di Laa. Gad aal shuo dem ou fi riili worship im. 5Di Izrel piipl, dem a di pikni fi di uol taim liida dem — di liida dem we Gad did pik an we a did di ed fi di difrant difrant chraib dem. A fi dem fambili Krais Jiizas kom fram. Mek evribadi priez Gad, Gad we ruul uova evriting, fi eva an eva. Iemen!\n6Mi naa se Gad brok im pramis dem — Gad du evriting we im pramis fi du, bot a no evribadi we baan iina Izrel a riili Gad piipl. 7Siem laik ou a no evribadi we kom fram Iebriyam fambili a riili Gad piipl. Gad did tel Iebriyam se, “Mi onggl a kount Aizak pikni dem an fi dem pikni pikni go dong, a dem ago bi fi mi piipl.” 8Dat miin se a no evribadi we baan iina Iebriyam fambili Gad tek fi im pikni. Gad did pramis Iebriyam se im wuda av wan pikni. Da pikni de a Aizak, so a onggl di piipl we kom fram Aizak fambili Gad tek fi fi im piipl. 9Kaaz wen Gad did mek di pramis tu Iebriyam im did se, “Bout da taim ya neks ier, mi wi kom bak an Siera wi av wan bwai pikni.”\n10An a no jos dat, memba wa apm tu Ribeka tuu bwai pikni dem. Di tuu a dem a did Aizak pikni — Aizak fi wi faada faada go bak. 11Bifuo Aizak bwai pikni dem did baan, bifuo eni a dem kuda du notn gud ar bad, Gad pik wan fi ruul uova di ada wan. Gad pik im bifuo im baan fi shuo se a no notn we im did du mek Gad pik im — Gad pik uu im waahn fi pik fi du we im waahn im fi du. 12So bifuo di bwai pikni dem did baan, Gad se tu Ribeka se “Di bwai pikni we uolda, im ago sorv di yongga wan.” 13It aal rait dong iina Gad wod se Gad se, “Mi did pik Jiekob, mi neva pik Iisaa.”\n14So den wa unu tingk bout dat? Unu tingk wi kyan se dat Gad no fier? Nuo Sa! Notn kyaahn go so! 15Gad tel Muoziz se, “Mi wi gud an kain tu uu mi waahn fi gud an kain tu, an mi wi tek piti pan uu mi waahn fi tek piti pan.” 16So den Gad no pik piipl bies pan wa dem waahn ar pan we dem du; Gad pik piipl bies pan uu im waahn fi gud an kain tu. 17Iina Gad wod it rait dong se Gad se tu Fiera se, “Dis a wai mi mek yu ton king: mi mek yu ton king so dat mi kuda yuuz yu fi shuo piipl ou powaful mi bi an so dat piipl aal uova di worl wuda nuo bout mi.” 18So den Gad gud an kain tu uu im waahn fi gud an kain tu an ef im waahn fi mek sumadi ton dem aat gens im, im wi mek dem ton dem aat gens im.\n19So wan a unu ago aks mi se, “Ef a so Gad du tingz, ou im fi bliem wi wen wi du rang? Uu kyan du notn bot wa Gad waahn dem fi du?” 20So wiet, a uu unu tingk unu bi? Unu we a jos man, wa mek unu tingk se unu kyan chat bak tu Gad? “Di klie pat kyan ton roun an aks di sumadi we mek it, ‘Wa mek yu mek mi so?’” 21Di sumadi we a mek di pat, im no av di rait fi tek piis a klie an mek wan speshal pat we im yuuz sortn an sortn taim, an den tek wan neda piis a klie an mek wan pat fi yuuz evridie?\n22Gad did waahn fi shuo piipl se im beks, im did waahn dem fi nuo umoch powa im av. Bot im tek taim wid dem an put op wid di siem piipl we did a beks im; di piipl we im did redi fi waip out. 23Gad tek taim wid dem kaaz im did waahn fi shuo dem ou big, brait an powaful im bi. Im did waahn dem, di piipl we im gud an kain tu, fi si se dem ago ton laik im. Im did waahn dem, di piipl we im pik an get redi fram lang taim, fi si se im ago mek dem ton laik im. 24Wi a dem piipl de. Gad kaal wi, an a no jos piipl we a Juu im kaal, im kaal piipl we a no Juu tu. 25Iina di buk we Ozieya rait, it rait dong se Gad se: “Di piipl we neva bilang tu mi, mi ago kaal dem ‘Fi mi piipl.’ An di piipl we kom fram difrant difrant konchri an we mi neva lov, mi ago kaal dem ‘Mi lov.’ 26An siem plies wich paat Gad se tu dem se, ‘Unu a no fi mi pikni’ a da siem plies de Gad, Gad we alaiv, ago kaal dem im pikni.”\n27An dis a wa Aizaiya did se bout Izrel: “Iivn duo di Izrel piipl nof laik di san we de a siisaid, a onggl likl bit a dem ago get siev. 28Kaaz suun Gad ago joj di uol worl; im ago joj dem aad an it ago apm faas.”\n29A jos laik wa Aizaiya did se wie bak wen. Im se: “Ef di Laad we av aal a di powa, neva lou som a wi faada faada dem go bak fi liv, wi wuda don fa. Wi wuda komiin laik Sadam an Gomara.”\n30So den wa wi kyan se bout aal a dat? Wi kyan se dat di piipl we a no Juu, dem neva did a luk fi Gad put tingz rait wid dem, bot Gad mek tingz rait bitwiin im an dem kaaz dem chos iina im. 31Bot Izrel, di piipl we Gad pik, dem di a luk fi wan laa we wuda put dem rait wid Gad. Bot dem neva fain it so dem neva get put rait wid im. 32Ou kom? Ou kom dem neva fain it? Dem neva fain it kaaz dem di uop se di sitn dem we dem did a du wuda mek Gad put tingz rait wid dem. Dem did a du dat insteda chos Gad fi siev dem. Dem chrip an faal dong. Dem chrip uova di stuon we de de fi kaaz piipl fi faal dong. 33A dat Gad wod did a taak bout. It rait dong se Gad se: “Lisn Gud! Mi a put wan stuon iina Zaiyan we ago chrip piipl — wan stuon we ago kaaz piipl fi faal dong. Bot di piipl we biliiv iina mi, mi naa go mek dem shiem.”\nContinue to Ruoman 10 »


Filipiyan 1 | Bible.is\n1Da leta ya a kom fram mi, Paal. Timoti de ya wid mi tu. Di tuu a wi a Krais Jiizas sliev. Mi a rait tu aal a unu we liv iina Filipai we chos Krais Jiizas. An mi a rait tu aal a di bishop an di diikan dem tu.\n2Mi prie se Faada Gad, an wi Laad Jiizas Krais wi lov unu, iivn duo wi no dizorv it. An mi prie tu se im wi gi unu piis iina unu aat.\n3Evritaim mi memba unu, mi gi Gad tangks fi unu.\n4Evritaim mi prie fi unu, sitn bobl op iina mi aat an mek mi wel api. 5Mi api fi unu, kaaz fram di fos die unu biliiv unu staat elp mi pred di Gud Nyuuz, an aal nou unu stil a elp mi. 6So mi nuo dis fi shuor se a Gad imself staat op da gud wok ya iina unu, an im naa go tap nou. Im a go gwaan du we im a du iina unu laif, til Jiizas Krais kom bak a ort.\n7Mi nuo se it aarait fi mi tingk da wie ya bout aal a unu, kaaz mi lov unu an aal a unu elp mi wen mi did a tan op an a difen di Gud Nyuuz, weda mi did lak op iina prizn ar mi did frii. Aal a unu tek paat iina di gud sitn we Gad gi mi fi du, iivn duo wi no dizorv it. 8Gad si an nuo ou mi lang fi si aal a unu. Kaaz a di lov we Krais Jiizas gi mi iina mi aat fi unu, mi riili lang fi si unu.\n9So mi riili a prie se unu wi lov unu wan aneda muor an muor, so unu kyan nuo an andastan 10an fain out di sitn dem we rait. Mi prie se wen unu fain out dem sitn de unu wi liv rait so nobadi kyaahn paint no fingga pan unu wen Krais Jiizas kom bak, 11an dat evriting we unu du wi gud fi chuu — a onggl Krais Jiizas kyan mek unu du dem sitn de. Mi a prie fi aal a dat so dat Faada Gad wi get nof rispek an priez.\n12Ier mi nou breda an sista, mi waahn unu fi andastan se aal we apm tu mi onggl mek di Gud Nyuuz bout Jiizas pred muor an muor. 13Mata a fak aal a di speshal suoja dem we gyaad di suoja kyamp wich paat mi de an evribadi els ya nuo se mi get lak op iina prizn kaaz mi a priich bout Jiizas Krais. 14An sieka ou mi iina prizn, muos a di breda an sista dem get briev an a priich Gad wod, an no friedi-friedi no muor.\n15Som a dem we a priich Gad mesij bad main fi riil an dem a luk waar wid wi. Bot som riili a priich Gad mesij outa wan gud aat. 16Di wan dem we priich Gad mesij outa gud aat du it kaaz dem lov mi an dem nuo se mi de ya fi tan op fi di Gud Nyuuz. 17Di ada wan dem priich, bot dem no riili miin we dem a se, dem a du it fi di rang riizn. Dem a du it kaaz dem waahn fi mek mi av muo chobl fi diil wid iina prizn ya. 18Bot wa dat tu mi? Di onggl ting we riili mata tu mi a se di Gud Nyuuz bout Krais Jiizas a priich weda dem a du it fi di rait ar fi di rang riizn. An kaaz it a priich, mi api, an mi ago gwaan mek miself api.\n19Kaaz Jiizas Krais Spirit a elp mi, an kaaz unu a prie fi mi, mi nuo se aal a di sitn dem we apm tu mi ago wok out so dat mi get frii. 20So diip dong iina mi aat, mi riili chos se notn we mi du, ar we mi se ago mek mi shiem. Bot laik mi aalwiez du, an a du rait ya nou, mi eva ago priich an no fried a notn, an mi eva ago mek Krais Jiizas get nof rispek, weda mi ded ar alaiv. 21Ou mi si it, a Jiizas Krais mi a liv fa. An ef mi ded, it wuda onggl ton out beta fi mi. 22Bot ef mi fi gwaan liv iina da badi ya, mi wi get fi du nof muor sitn fi Jiizas. So wich wan mi fi pik? Mi riili no nuo. 23Mi no nuo wich wan fi pik. It komiin laik eniwe mi ton maka juk mi. Mi wuda waahn fi ded an go liv wid Krais Jiizas dan tan ya, kaaz dat wuda uol iip beta fi mi. 24Bot unu niid mi fi elp unu. So, it wuda beta fi mi tan iina da badi ya. 25An mi nuo fi shuor se mi ago tan ya wid unu an gwaan elp unu so dat unu wi chos iina Gad muor an muor, an so dat unu wi muor api bout wa unu biliiv. 26So wen mi kom bak kom luk fi unu agen, unu wi kyan priez Krais Jiizas nof muor, sieka wa im yuuz mi fi du fi unu.\n27So mek shuor se unu liv ou di Gud Nyuuz bout Krais Jiizas se unu fi liv. Da wie de weda mi kom kom luk fi unu, ar mi no kom, mi wi ier se aal a unu a tan op chrang tugeda fi di siem ting an a fait fi wa unu biliiv bout di Gud Nyuuz. 28An no mek nobadi we a fait gens unu fraitn unu niida. Tan op chrang an dat wi shuo dem se dem ago luuz an dat unu ago win. A Gad imself ago mek unu win. 29Kaaz Gad so gud tu unu an gi unu di chaans, no onggl fi biliiv iina Jiizas Krais, bot fi sofa fi im tu. 30Di siem sitn dem we unu did si mi go chuu an ier se mi stil ago chuu, a di siem sitn unu a diil wid nou.\nContinue to Filipiyan 2 »


Aks 10 | Bible.is\n1Nou yu did av wan man dong a Sesuriiya niem Kaaniiliyos. Im a did paat a wan big gruup a suoja we kom fram Itali, an im a did ed fi onjrid a dem. 2Im an im uol fambili aalwiez worship Gad. Nof taim im wuda elp puo piipl an im aalwiez a prie tu Gad. 3Wan die roun chrii aklak, Kaaniiliyos get wan vijan. Iina im vijan im si wan a Gad ienjel kom tu im. Di ienjel se tu im se, “Kaaniiliyos!”\n4Kaaniiliyos faasn im yai pan di ienjel an staat kech im fried. Im aks, “A wa Laad?” Di ienjel ansa im se, “Gad ier yu prieya dem, an im si di gud sitn dem we yu du fi puo piipl. Gad memba di sitn dem we yu du, an dem komiin tu im laik wan sakrifais. 5Nou sen som man go a Japa an tel dem fi bring bak wan man niem Saiman, an we dem kaal Piita tu. 6Im a stie a Saiman ous, di wan we mek leda an we liv a di siisaid.”\n7Afta di ienjel we taak tu im lef, Kaaniiliyos kaal tuu a im speshal sorvant dem an wan a im suoja we sorv im an we aalwiez worship Gad. 8Im tel dem evriting we di ienjel tel im an sen dem go a Japa.\n9Di neks die, roun twelv aklak, wen dem did riich nier di siti, Piita go op pan di ous tap fi prie. 10Piita did get onggri an waahn sopm fi iit, an wail im did a wiet fi di fuud im get wan vijan. 11Iina im vijan im si evn uopm op an sitn laik wan big big shiit a kom dong tu ort, laik se piipl did a uol di fuo kaana dem an a let it dong. 12Iina di shiit im si aal kaina animal: animal we av fuo fut, animal we kraal pan dem beli an av kuol blod, an som wail bod. 13Den im ier wan vais se tu im se, “Piita, git op, kil som a dem animal ya an nyam dem.”\n14Piita se, “Uu mi? No Laad, ou mi fi du dat? Mi neva nyam non a dem de sitn de we di Laa se no fi nyam kaaz dem no kliin.”\n15Den di vais se tu Piita di sekan taim se, “No tek notn we Gad mek kliin an se it doti an no gud fi iit.”\n16Im ier di vais se di siem ting chrii taim, an den di shiit get tek op bak iina evn.\n17Siem taim Piita de de a chrai fi figa out wa di vijan miin, di man dem we Kaaniiliyos did sen fain Saiman ous an did tan op a di giet. 18Dem kaal out loud an aks ef Saiman Piita de de.\n19Piita did stil a tingk bout di vijan wen di Uoli Spirit se tu im se, “Luk Piita, chrii man a luk fi yu. 20So git op an go dongstiez tu dem. No fried fi go wid dem, kaaz a mi mek dem kom fi yu.” 21So Piita go dongstiez tu dem an se tu dem se, “Si mi ya, a mi unu a luk fa. Wa unu a luk fi mi fa?” 22Di man dem ansa im se, “A Kaaniiliyos, wan ed man fi onjrid suoja sen wi. Aal a di Juu dem tingk im a gud sumadi an dem shuo im nof rispek. Wan a Gad ienjel tel im fi sen fi yu so im kyan ier wa yu av fi se.” 23Den Piita tek dem iina a di ous an put dem op fi di nait. Di neks die Piita, di man dem we did kom fi im, an som a di breda dem fram Japa ed out fi Kaaniiliyos yaad. 24Di die afta dat Piita riich a Sesuriiya. Kaaniiliyos did a wiet pan dem, so im gyada op aal a im fambili an fren dem iina im ous til dem kom. 25Wen Piita go iina di ous, Kaaniiliyos miit im a di duor an jrap a im fut fi worship im. 26Bot Piita elp im fi get op. Im se, “Tan op man, mi a jos wan man siem laik yu.” 27Piita did stil a taak tu Kaaniiliyos wen im go iina di ous an fain wan uol iip a piipl a wiet pan im. 28So Piita se tu dem, “Aal a unu nuo se azkaadn tu di Juu dem Laa, it no rait fi wan Juu fi av notn fi du wid piipl we a no Juu, ar fi go a dem yaad. Bot Gad shuo mi se mi no fi luk pan nobadi an tingk se dem no kliin ar se it rang fi mi kip kompni wid dem. 29So wen yu sen kom kaal mi, mi neva aks no kwestiyan, mi jos kom. So nou dat mi de ya, tel mi wa mek yu sen fi mi?”\n30Kaaniiliyos se tu im se, “Fuo die ago, siem chrii aklak iina di die ya, mi did de iina mi ous a prie. Aal av a sodn mi si wan man iina som brait brait kluoz a tan op infronta mi. 31Im se tu mi, ‘Kaaniiliyos, Gad ier yu prieya an im memba wa yu du fi puo piipl. 32Nou sen som man go a Japa fi wan man niem Saiman, we dem kaal Piita. Im a stie a Saiman yaad, di wan we mek leda an we liv a di siisaid.’ 33So mi sen fi yu siem taim, an mi riili api se yu nais inof fi kom. Gad de ya wid wi an aal a wi wel waahn fi ier evriting we Gad tel yu fi tel wi.”\n34Den Piita staat taak tu dem. Im se, “Nou mi riili andastan se Gad no paashal, 35bot enibadi, no mata wich konchri dem kom fram, ef dem worship im an aalwiez du we rait, im wi tek dem fi'im piipl. 36Unu nuo di mesij we Gad sen kom tu di Izrel piipl. Di mesij we se dat Gad ago yuuz Jiizas we a Laad fi evribadi fi mek tingz rait wid im an piipl. 37Unu nuo bout di big impuotant sitn dem we apm aal uova Judiya. It staat iina Gyalalii afta Jan priich tu di piipl an tel dem fi ton we fram dem sin an get baptaiz. 38Unu nuo ou Gad did gi Jiizas we kom fram Nazaret im Uoli Spirit an powa. Jiizas go aal bout a du gud sitn, an aal a di piipl we di devl did kanchuol, Jiizas frii dem kaaz Gad did de wid im.\n39“Wi did si evriting we im du iina Jeruusilem an di res a Juu konchri dem. Dem niel im pan di kraas an kil im. 40Bot Gad mek im kom bak alaiv chrii die lieta an kaaz piipl si im. 41A no evribadi did si im, onggl wi, di wan dem we Gad did pik fram wie bak wen - wi we iit an jringk wid im afta im kom bak alaiv. 42Jiizas aada wi fi priich tu di piipl an fi mek dem nuo se a im a di wan we Gad pik fi joj piipl we a liv an piipl we ded. 43Aal a di prafit dem taak bout im an se Gad wi paadn enibadi we biliiv iina Jiizas fi aal a dem sin kaaz dem chos iina Jiizas.”\n44Piita did stil a priich wen aal av a sodn di Uoli Spirit kom dong an tek kanchuol a aal a di piipl we did a lisn tu di mesij. 45Di Juu dem we biliiv iina Jiizas an we did kom wid Piita did shak. Dem did shak fi si se Gad gi di Uoli Spirit iivn tu di piipl we a no Juu. 46Dem nuo se dem get di Uoli Spirit kaaz dem did ier di piipl we a no Juu a taak iina tongz an a priez Gad. Den Piita se, 47“Gad gi di Uoli Spirit tu dem piipl ya siem laik wi, so enibadi kyan tap dem fram get baptaiz? 48So Piita gi aada fi dem get baptaiz iina Jiizas Krais niem. Den di piipl a Kaaniiliyos ous aks im fi stie wid dem fi a likl wail.\nContinue to Aks 11 »


Iibruu 4 | Bible.is\n1So wi fi mek shuor se Gad no pramis fi gi wi piis an res an wi en op no get it kaaz wi gilti a sopm. 2Kaaz wi did ier di Gud Nyuuz priich jos laik ou di Izrel piipl dem did ier it tu. Bot di wod we priich neehn elp dem at aal at aal kaaz dem neehn biliiv laik di res a piipl dem we did ier it. 3Nou wi we biliiv ago get di kaina piis iina wi aat we Gad gi an wi ago get fi go iina di plies we wi kyan jos res. Jos laik wa im se, “Mi did get beks bad an mi pramis se, ‘Dem naa go get di kaina piis iina dem aat laik we mi ago gi mi piipl dem an dem naa go get fi go iina di plies we dem kyan jos res!’ ”. Gad se dis iivn duo wa im did a plan fi du did don aredi — Gad wok don fram di taim im mek di worl. 4Kaaz im did se dis som we bout di sevn die, ‘an pan die sevn im res fram aal a im wok’ 5An rait ya-so agen im se: “dem naa go get di piis we mi pramis fi gi mi piipl dem an fi res laik wa mi pramis tu.’ ”\n6So, som piipl stil kyan get di piis iina dem aat we Gad pramis fi gi im piipl dem an fi res laik ou im pramis, bot di wan dem we did ier di Gud Nyuuz priich, dem neehn get dat, kaaz dem neva du wa dem did fi du. 7So Gad set wan neks die agen, dat a “tide.” Wi nuo se dis a chuu, kaaz afta umoch umoch ier im mek Dievid rait dis we mi did tel unu aredi, “Ef unu ier im vais tide, du, no get aad-iez an no lisn im an no du wa im se.” 8Kaaz ef Jashwa did liid di piipl dem an mek dem get fi res, Gad wudn taak bout wan neda die afta dat. 9So jos laik ou Gad did res pan die sevn afta im did don mek di worl, a so wan Sabat res stil de de fi Gad piipl dem. 10Kaaz di wan we get fi res ou Gad mek piipl res, im did res tu an no du no wok, jos laik ou Gad did res wen im did don fi im wok. 11So wi fi chrai aad aad fi mek shuor se wi get da kaina res de we Gad gi, so nobadi no mis di chaans fi get it kaaz dem go du di sed sitn dem we dem faada faada did du — no lisn Gad an no du wa im se dem fi du.\n12Kaaz wen Gad taak, a laik se di sitn dem we im se alaiv, av powa an kyan du tingz! Gad wod kot beta dan eniwan a di tuu-saidid kotlis dem, an aal buor chuu an plit op suol fram spirit, an kot we wich paat di buon dem jain op fram di fati-fati sitn dem we de insaida di buon dem. It kyan joj we wi tingk iina wi aat an di sitn dem we wi waahn. 13No iivn wan sitn kyan aid fram Gad! Bot evriting uopm op an im kyan si di uol a dem, an a im wi afi go ansa tu bout evriting we wi du.\n14Wi av wan liida fi di priis dem we a di bigis wan outa aal a di liida dem fi priis. Im go we Gad de — dat a Jiizas, Gad Bwai Pikni. So laik ou im a fi wi liida fi priis, di uol a wi we se wi biliiv iina im fi uol aan chrang chrang an gwaan biliiv siem wie. 15Kaaz wi no av wan liida fi di priis dem we kyaahn andastan we wi a go chuu, an we no nuo se wi no so chrang wen wi fies notn we wi kaaz wi fi sin. Insteda dat wi av wan we did get presha fi du aal kaina rang sitn tu siem laka wi — bot im neehn sin. 16Bot mek wi go tu di wan we shuo wi lov iivn duo wi no dizorv it, an no bada if-an-bot an galang laik wi fried, so im we gud an kain, wi kain tu wi an wi lov wi an elp wi enitaim wi niid di elp.\nContinue to Iibruu 5 »


Matyu 7 | Bible.is\n1“No joj piipl laik se Gad kyaahn paadn dem, so di siem sitn wi no riich unu. 2Kaaz di siem wie ou unu joj piipl, a so Gad ago joj unu tu. Ef unu tek taim wid ada piipl, a so Gad ago tek taim wid unu tu, bot ef unu redi fi rof dem op an rait dem aaf, a dat ago riich unu tu.\n3“Wa mek unu si di lili piis a saados iina unu breda ar sista yai, an unu kyaahn si di big piis a plangk iina fu'unu uon? 4Ou unu kyan riili se tu unu breda ar sista se, ‘Kom mek mi tek out di saados out a yu yai’ an wan piis a plangk de iina fu'unu uon, iihn? 5Unu ipokrit unu! Fos unu fi tek out di plangk out a fu'unu yai. Da wie de nou, unu kyan si gud fi tek di lili piis a saados out a unu breda ar sista yai.\n6“An, no tek unu gud kliin sitn dem, we a fi Gad, gi daag, an unu gud gud porl dash gi pig. Dem naa go tep tep op pan dem, den ton roun tier unu op.\n7“Aks fi wa unu waahn an unu wi get it; luk fi wa unu waahn an unu wi fain it; nak pan di duor an it wi uopm op fu'unu. 8Kaaz enibadi we aks, wi get wa dem aks fa; di wan dem we luk, wi fain wa dem a luk fa, an di duor wi uopm fi di wan dem we nak.\n9“Wich wan a unu we a faada, unu bwai pikni aks unu fi piis a bred an unu tek stuon gi im? 10Ar se im aks unu fi wan fish, unu wuda gi im wan siniek? 11Ef unu so wikid an stil nuo ou fi gi unu pikni nais sitn, unu no tingk se unu Faada we iina evn wi gi beta sitn tu di piipl dem we aks im fi sopm! 12So, no mata wa unu a du, unu fi chriit piipl ou unu waahn dem fi chriit unu. Dis a we di Laa an di prafit dem did miin.\n13“Go chuu di naro giet, kaa di wan we waid an iizi fi go chuu dat tek unu chriet dong a el, an a dong de-so unu wi don fi eva. An a wol iip a piipl go chuu dat de giet. 14Bot di giet we piipl go chuu an get fi liv fi eva, dat de giet naro an aad fi go chuu. An a likl bit a piipl fain it.\n15“Wach out fi faalz prafit tu. Dem kom tu unu a gwaan laik dem a shiip, bot iina dem aat dem a laik wikid wail wulf. 16Unu wi nuo a uu dem riili bi, sieka di fruut we dem bier. Piipl no pik griep aafa makabush an prangganat aafa maka chrii? 17A siem so aal a di gud chrii dem bier gud fruut an di bad chrii dem — fi dem fruut no gud. 18Wan gud chrii kyaahn bier bad fruut, an wan bad chrii kyaahn bier gud fruut. Notn no go so. 19Evri chrii we no bier gud fruut, it get chap dong an dash iina di faiya. 20So, di fruut we dem bier ago mek unu nuo uu a uu.\n21“A no evribadi we kom tu mi an kaal ‘Laad, Laad,’ ago get fi kom ton wan a dem we Gad ruul uova yu no; onggl di piipl dem we du wa mi Faada iina evn waahn. 22Pan da die de, a wol iip a piipl ago kom a se, ‘Laad, Laad, wi neehn yuuz fi yu niem an tel piipl wa Gad se, an wi yuuz yu niem ron out diiman tu an du uol iip a powaful sitn, no chuu?’ 23Bot a gweehn se tu dem se, ‘Mi no nuo yu non at aal. Gwe fram ya-so! Aal unu du a brok Gad Laa!’\n24“Evribadi we ier wa mi a se, an du wa mi se, komiin laik wan man we av sens an bil op im ous pan rakstuon. 25Di rien faal, di plies flod out an di briiz bluo aad aad an biit gens di ous. Bot di ous neehn mash dong, kaa a rakstuon it wehn bil op pan. 26Bot aal uu ier wa mi a se, bot no iivn pie it no main, komiin laik wan fu-fuul man we bil fi'im ous pan san. 27Di rien faal, di plies flod out an di briiz bluo aad an it jrap dong — braps, an mash op.”\n28Wen Jiizas did don se dem sitn ya, di piipl dem did shak tu ou im tiich. 29Kaaz Jiizas did tiich dem laik sumadi we av di rait an di powa fi du it. Im neehn tiich laik fi dem Laa tiicha.\nContinue to Matyu 8 »


Adolt - Wikipidia\nGruup a big piipl.\nBailajikali, wah adolt ar big piipl ar big smadi a yuuman biin ar ada aaganizim we riich sexyual machyuoriti. Ina yuuman kantex, di toerm adolt adishanali ab miinin asosiet wid suoshal ah liigal kansep. Ina kanchraas tu "maina" (anda-iej), liigal adolt a smadi uu atien di iej a majariti ah dierfuor rigyaad az indipendant, self-sofishant, ah rispansebl.\nYuuman adoltud ingkompas saikalajikal adolt divelopment. Definishan a adoltud muotaim inkansistent ah kanchradikchri; smadi maita bi bailajikali adolt, ah ab adolt biyevia a-gwaan laka big smadi bot deh stil chriit az pitni ef deh anda di liigal iej a majariti. Kanvoersli, smadi maita bi adolt liigali bot no pozes non a di machyuoriti ah rispansibiliti we difain big piipl kiarakta.\nIna difrah-difrah kolcha deh ab ivent we riliet tu di taim wen smadi paas frah pitni fi bikom adolt ar kom a iej. Noftaim dis rikuaya di smadi fi paas wah siiriz a tes fi dimanschriet se dat smadi pripier fi adoltud, ar wans deh riich soertn iej, sohtaim ina kanjongshan wid dimanschriet se deh pripier. Muos madan sasayati ditoermin liigal adoltud bies pah wen smadi riich di liigal spesifai iej widoutn rikuaya no dimanschrieshan a fizikal machyuoriti ar priparieshan fi adoltud.\nDi las' time da page yah change a 09:59 pon 30 December 2021.


Aks 11 | Bible.is\n1Di apasl dem an di ada breda an sista dem aal uova Judiya we biliiv iina Jiizas ier se di piipl we a no Juu biliiv Gad wod tu. 2So wen Piita go baka Jeruusilem, di biliiv dem we sorkomsaiz did tingk im rang an staat aagyu wid im. 3Dem se tu im se, “Yu go a di ous a piipl we a no Juu an iit wid dem?”\n4So Piita tel dem evriting singgl ting we apm fram staat tu finish. Im se, 5“Mi did de iina di siti dong a Japa a prie an get wan vijan. Iina mi vijan mi si sitn laik wan big big shiit a get let dong fram di skai. It did komiin laik piipl did uol di fuo kaana dem an a let it dong tu we mi did de. 6Wen mi luk iina di shiit mi si aal kaina animal: animal we av fuo fut, animal we kraal pan dem beli an av kuol blod, an som wail bod. 7Den mi ier wan sumadi se tu mi, ‘Piita, git op. Kil som a dem animal ya an nyam dem.’\n8“An mi ansa im se, ‘Uu mi? No Laad, ou mi fi du dat? Mi neva nyam non a dem de sitn de we di Laa se yu no fi nyam kaaz dem no kliin.’\n9“Den di vais fram evn se tu mi di sekan taim se, ‘No tek notn we Gad mek kliin an se it doti an no gud fi iit.’ 10Chrii taim di siem ting apm, an den di shiit get tek op bak iina evn.\n11“Siem taim dat apm chrii man we kom fram Sesuriiya riich a di ous we wi did a stie. 12Di Uoli Spirit tel mi fi go wid dem an no ich. Dem siks breda ya did go a Sesuriiya wid mi an aal a wi go iina Kaaniiliyos ous. 13Im tel wi ou im did si wan ienjel kom tu im iina im ous an tel im fi, ‘Sen som man go a Japa go kaal Saiman Piita. 14Im wi priich wan mesij tu yu. Da mesij de wi tel yu an evribadi iina yu ous ou unu kyan get siev.’\n15“Den siem taim mi staat taak tu dem, di Uoli Spirit tek kanchuol a dem siem laik ou im did tek kanchuol a wi di fos taim. 16A da taim de mi memba ou di Laad did se: ‘Jan baptaiz piipl wid waata, bot Gad ago baptaiz unu wid di Uoli Spirit.’ 17So ef Gad gi di Uoli Spirit tu di piipl we a no Juu siem laik ou im did gi wi di Uoli Spirit kaaz wi biliiv iina Jiizas, a uu mi fi go fait gens Gad?”\n18Wen dem ier aal we Piita se dem tap aagyu wid im. Insteda dat dem staat priez Gad an se, “So den Gad gi di piipl we a no Juu di chaans fi ton we fram dem sin an get siev so dem kyan liv fi eva an eva.”\n19Afta di Juu dem kil Stiivn, sofarieshan tek di piipl dem we biliiv iina Jiizas an kaaz som a dem fi get skyata skyata. Dem skyata go klier a Foniisiya, Saipros, an Antiyak, an evriwe dem go dem priich di gud nyuuz, bot a onggl di Juu dem wan dem did a priich tu. 20Bot yu did av som man we kom fram Saipros an Sairiin we did mongks dem piipl de we kom a Antiyak. Dem man de staat tu priich di gud nyuuz bout di Laad Jiizas tu di piipl we a no Juu tu. 21Di Laad Gad did de wid dem an im gi dem powa fi priich an wan uol iip a piipl biliiv an ton tu di Laad.\n22Nyuuz bout wa did a apm iina Antiyak riich di piipl dem iina Jeruusilem we biliiv iina di Laad, so di liida dem sen Baanabas go a Antiyak. 23Wen im riich an si ou Gad did gud tu dem iivn duo dem neva dizorv it, im did wel api an elp push aal a dem fi gwaan chos iina di Laad wid aal a dem aat. 24Baanabas a did wan gud man. Di Uoli Spirit did tek kanchuol a im laif an im did biliiv nof nof. Sieka im, uol iip muor piipl ton tu di Laad an get siev.\n25Den Baanabas lef go a Taasos fi go luk fi Saal, 26an wen im fain im, im kyari im baka Antiyak wid im. So fi wan uol ier Baanabas an Saal miit op wid di choch piipl an tiich kroud an kroud a piipl. An dong a Antiyak a di fos plies we di biliiva dem get di niem Kristiyan.\n27Roun dem siem taim de som prafit fram Jeruusilem kom dong a Antiyak. 28Wan a dem we niem Agabos tan op fi priich. Di Uoli Spirit tek kanchuol a im an mek im taak bout ou wan torbl staavieshan ago tek di uol worl. (Wa Agabos se apm wen taim Klaadiyos did a ruul uova Ruom.) 29So di piipl dem we biliiv iina Jiizas mek op dem main fi elp Gad piipl we de iina Judiya. Evribadi gi wa dem kuda gi an dem gi bies pan wa dem av. 30Dem sen di moni wid Baanabas an Saal go gi di choch liida dem a Jeruusilem.\nContinue to Aks 12 »


Jan 21 | Bible.is\n1Afta dis ya Jiizas shuo imself tu im falara dem wan muo taim. Da taim ya, im du it a di Taibiiriyos Sii. Dis a wa apm: 2Saiman Piita, Tamas (we dem kaal Didimos), Nataniyel (we kom fram Kiena iina Gyalalii), Zebidii bwai pikni dem, an tuu a Jiizas ada falara dem did de tugeda. 3“Mi ago kech fish,” Saiman Piita se tu dem. So dem ansa im se, “Wi a kom wid yu.” Dem go iina di buot, bot da nait de, dem no kech a ting.\n4Orli iina di maanin, Jiizas did a tan op a di siisaid, bot im falara dem neehn si se a im. 5Im kaal out tu dem an se, “Brejrin, unu na'av no fish?” “Nuo,” dem ansa.\n6So im tel dem se, “Fling uova unu net pan di rait-an-said a di buot an unu wi fain som.” So dem du dat, an dem kudn pul op bak di net, sieka di uol iip a fish we dem kech wid it.\n7Den di falara we Jiizas did lov tel Piita se, “A di Laad!” Sed taim Saiman Piita ier dat de, im rap di likl kluoz we im did av aan roun im (kaa im neehn av aan notn anda it) an im jomp iina di waata. 8Di ada falara dem fala baka Piita. Dem did a aal iin di net ful-a fish kaa dem neehn de faar fram shuor — onggl bout onjrid yaad. 9Wen dem riich iin, dem si kuol faiya wid fish an bred pan it.\n10Jiizas se tu dem se, “Kyari som a di fish we unu kech kom.” 11Saiman Piita klaim iina di buot an aal iin di net. It did ful-a big fish, wan onjrid an fifti chrii a dem, bot wid aal dem mount a fish de, di net neehn bos op. 12“Kom nyam brekfas,” Jiizas se tu dem. Bot non a dem neehn bier fies inof fi aks im se, “A uu yu?” kaa dem did nuo se a did di Laad. 13So Jiizas kom, tek di bred an gi dem, an im du di sed ting wid di fish. 14Nou dat mek chrii taim Jiizas shuo imself tu im falara dem afta im kom bak alaiv.\n15Afta dem don nyam, Jiizas aks Saiman Piita se, “Saiman, Jan bwai pikni, yu lov mi muo dan ou yu lov dem ya?”\n16Jiizas aks im agen se, “Saiman, Jan bwai pikni, yu lov mi fi chuu?” Im ansa, “Yes, Laad, yu nuo se mi lov yu.” Jiizas se tu im se, “Tek kier a mi shiip dem.”\n17Fi di tord taim Jiizas aks im se, “Saiman, Jan bwai pikni, yu lov mi?” Piita did fiil a wie, kaaz a chrii taim nou Jiizas aks se, “Yu lov mi?” So im se, “Laad, yu nuo evriting. Yu nuo se mi lov yu.” Den Jiizas se tu im se, “Fiid mi shiip dem. 18Mi a tel yu fi chuu chuu, wen yu did sumaala yu put aan yu uona kluoz an yu go eniwe yu waahn fi go, bot wen yu get uol yu gweehn chrech out yu an dem, an ada piipl gweehn put aan yu kluoz an tek yu go wich paat yu no waahn go.” 19(Nou Jiizas did a taak bout di wie ou Piita did ago ded, an ou im did ago mek Gad get big op kaaz a di wie im ded.) Den Jiizas se tu im se, “Fala mi!”\n20Piita ton roun an si di falara we Jiizas did lov. (Di sed wan we did sidong saida Jiizas wen taim dem did a nyam di laas sopa. A im siem wan did aks Jiizas se, “Laad, a uu ago sel yu out?”) 21Wen Piita si im, im se tu Jiizas se, “Laad, wa gweehn apm tu im?”\n22Jiizas se tu im se, “Ef mi waahn im fi liv til mi kom bak, wa mek dat a bada yu? Yu jos fala mi.” 23So sieka Jiizas se so, it did a go roun mongks di breda an sista dem se da falara ya neehn ago ded. Bot a no dat Jiizas did se, im se, “Ef mi waahn im fi liv til mi kom bak, wa mek dat a bada yu?”\n24A dis a di falara we si di uol a dem sitn ya fi imself an tel piipl bout dem. A im rait dem dong an aal a wi nuo se a chuu im a taak.\n25Jiizas du uol iip a ada sitn. Ef evriting did fi rait dong iina buk, spies wudn de iina di worl fi uol aal a di buk dem we piipl wuda rait.\nContinue to Aks 1 »


1 Korintiyan 9 | Bible.is\n1 Korintiyan 9\n1Mi no frii? Mi a no wan a di apasl dem? Mi neva si wi Laad Jiizas Krais? Unu a no Gad piipl sieka did wok we Gad sen mi fi du? 2Iivn ef ada piipl no tingk se mi a wan apasl, unu fi nuo se mi a wan! Kaaz di fak se unu an di Laad a wan shuo se mi a riili wan a Gad apasl.\n3Dis a wa mi av fi se tu aal a di piipl we a joj mi an a kwestiyan evriting we mi du. 4Unu no tingk se wi av di rait fi get fuud an jringks fi di wok we wi du? 5Wi no av di rait fi tek uman we biliiv iina Gad an mek dem wi waif, an kyari dem roun wid wi, jos laik di ada apasl dem, di Laad breda an Siifas? 6Ar a mi an Baanabas a di onggl apasl dem we afi wok so dem kyan av moni fi liv?\n7Wich suoja unu nuo pie imself fi wok? Uu ago plaant op nof griep an no nyam non wen di vain a bier? Uu unu nuo ago tek kier a shiip an no jringk di milk we dem get fram dem? 8Unu tingk mi jos a se dem sitn ya kaaz dem mek sens? Di Laa no se dem siem sitn ya tu? 9Kaaz it rait dong iina a Muoziz laa se, “Yu no fi tap di aks fram nyam wen im a mash out di grien.” Wen unu ier dat, unu riili tingk se Gad a wori bout di aks? 10A no mos wi im a taak bout wen im se dat? Yes, it rait dong fi wi, so dat wen di wan we a dig op di grong an di wan we a mash out di grien go du dem wok dem kyan luk faawod tu di grien we dem ago riip op. 11Ef a wi plaant di gud sitn dem fram Gad Spirit iina unu aat, unu no tingk se wi shuda a get fram unu di sitn dem we wi niid fi liv? 12Ef unu av ada piipl we unu afi sopuot, unu no tingk se unu shuda waahn sopuot wi muor dan dem? Bot iivn duo wi kuda tel unu fi sopuot wi, wi no aks unu fi notn. Wi go chuu evri an eniting so dat wi no tap nobadi fram biliiv di Gud Nyuuz bout Jiizas Krais. 13Unu no nuo se di wan dem we wok iina Gad ous get fi dem fuud siem plies de a Gad ous? An unu no nuo se di wan dem we elp fi fiks op di fuud fi bon sakrifais — dem get som a da siem fuud de? 14A siem so di Laad se dat di wan dem we go roun an tiich di Gud Nyuuz fi get wa dem niid fi liv fram di piipl dem we dem a tiich.\n15Bot iivn duo mi av di rait fi aks unu fi sopuot mi, mi neva du it. An mi naa rait unu nou so dat unu wi staat du it niida. Mi wuda raada ded dan mek unu sopuot mi. Kaaz mi no waahn notn fi tap mi fram buos bout ou mi priich di Gud Nyuuz tu unu an neva get no elp fram unu. 16Mi kyaahn buos bout di fak se mi a priich di Gud Nyuuz kaaz a Gad aada mi fi du dat. An ef mi no priich di Gud Nyuuz, Gad wuda ponish mi. 17Kaaz ef mi miself, chuuz fi priich di Gud Nyuuz, Gad wi pie mi. Bot ef a no chuuz mi chuuz fi du it, den aal mi a du a du di wok we Gad gi mi an chos mi fi du. 18So den a wa mi ago get pie? Fi mi pie a dat mi kyan priich di Gud Nyuuz bout Jiizas an no chaaj nobadi. Da wie de mi kyan priich an no aks unu fi sopuot mi iivn duo mi av di rait fi aks unu.\n19Iivn duo mi frii an nobadi no uon mi, mi tek miself ton evribadi sliev, so dat mi kyan kaaz az moch piipl fi biliiv iina Gad az mi kyan. 20Wen mi de wid piipl we a Juu, mi du di sitn dem we di Juu dem du so dat mi kuda win dem uova. An wen mi de mongks piipl we afi fala Muoziz laa, mi liv azkaadn tu di laa tu, iivn duo mi no afi fala it. Mi du dat so dat mi kyan win dem uova an elp dem fi biliiv iina Jiizas Krais. 21Wen mi de mongks piipl we no fala di laa, mi du wa dem du — mi no miin se mi brok Gad laa yu no, nuo, mi fala Krais Jiizas laa. Bot mi liv laik dem so dat mi kyan win dem uova an elp dem fi biliiv iina Jiizas tu. 22Tu di piipl dem we wiik mi ton wiik tu, so dat mi kuda elp dem fi biliiv iina Jiizas Krais. So bies pan ou piipl liv, mi chienj ou mi liv so dat mi wuda du aal we mi kuda du fi elp siev som a dem. 23Mi du aal a dat fi elp pred di Gud Nyuuz bout Jiizas, an so dat mi wi get di gud sitn dem we Gad pramis fi gi im piipl.\n24Unu no nuo se aal di rona dem we go a stiediyom ron gens dem wan aneda, bot a onggl wan a dem kyan win? So unu mos ron laik se unu waahn fi win. 25Enibadi we a rona ar uu plie eni kaina spuot afi eksasaiz an wok aad evridie. Dem afi nuo ou fi kanchuol demself iina evriting we dem du. Dem du dat so dat dem kyan win wan medal. Di medal we dem win kyan mash op bot yu si wa wi ago get, dat kyaahn mash op — it ago laas fi eva an eva. 26So mi naa ron laik wan man we naa no we a ron go — mi ron chriet a di finish lain. Mi naa fait laik se mi a baks briiz. 27Nuo mi no mek mi badi kanchuol mi, mi kanchuol mi badi an mek it du wa mi waahn it fi du. Da wie de afta mi don priich di Gud Nyuuz Gad kyaahn se mi no dizorv fi mi praiz.\nContinue to 1 Korintiyan 10 »


Poerjan Empaya - Howling Pixel\nDi Poerjan Empaya a heni a di siiriz a himpiirial dainasti senta ina Poerja (Iran). Di fos a demya eh-extablish bai Sairos di Griet ina 550 BKE, wid di Poerjan kangkues a Media, Lidia ah Babiluonia. Nof lieta dainasti "kliem se dem a ier a di Akimenid".\nEroduotos (Ienshent Griik: Ἡρόδοτος Hēródotos, pronongx [hɛː.ró.do.tos]) wena wah Griik istuorian uu weh-baan ina Alikaanasos ina di Poerjan Empaya (madan-die Bodrum, Toerki) ah lib ina di fif senchri bifuor Krais (c. 484–c. 425 BKI), kantempareri wid Sakratiiz.\nSairos di Griet\nSairos di Griet, adawaiz nuo az Sairos II a Persia ah Sairos di Elda, wena di fos Zoroaschrian Poerjan empara. Im a weh di founda fi di Poerjan Empaya anda di Akiminid dainasti, we kombout widoutn eni ada istarikal empaya. Iwena wah wol empaya wid mieja istarikal impuotans. A weh anda fiim ruul we di empaya kova aal a di siblaiz stietdem we eh-egzis ina di Nier Iis. Ihexpan nof-nof, ah ivenchali kangka muos a Soutwes Ieja ah muos a senchral Ieja, frah Iijip ah di Elispant ina di wes tu di Indus Riva ina di iis, fi mek di bigis empaya ina di wol op tu da paint de. Di rien a Sairus laas bout 30 ier. Ih eh-bilop ih empaya chuu waar ah kangka fos di Midian Empaya den di Lidian Empaya, ah den di Nio-Babiluonian Empaya. Aida bifuo ar afta Babilan, ih liid wah expidishan ina Senchral Ieja. Sairos neba go ina Iijip kaa ih get kil ina bakl, wen im ena-fait aaf di Sidiandem langsaid di Sir Daria ina Disemba 530 BKI. Ih pozishan go tu ih son, Kambaisiiz II, uu manij fi had tu di empaya wen ih kangka Iijip, Nyuubia, ah Sirenaika, alduo ih neh ruul fi lang. Az a milichri liida, Sairos lef nof gud lesn pah di aat a liidaship ah disijan mekin. Sairos di Griet eh-rispek di kostom ah rilijandem a di landem we ih kangka. Apaat fran ih uona nieshan, Iran, Sairos lef gud-gud legisi pah Juwish rilijan (chuu di Iidik a Restarieshan), yuuman raits, palitix, ah milichri chratiji, ah pan Iistan ah Westan siblizieshan.


1 Korintiyan 6 | Bible.is\n1 Korintiyan 6\n1Ef non a unu a kwaril an a fait wid wan a unu choch breda ar sista unu kuda riili mad inof fi kyari dem go kuot insteda mek Gad piipl saat it out? 2Unu no nuo se a Gad piipl ago joj di worl? An ef a unu ago joj di worl, unu no tingk se unu kyan manij fi saat out di likl aagiment dem we unu av mongks unu wan aneda? 3Unu no nuo se a wi ago joj di ienjel dem? So den wi no mos kyan diil wid dem likl sitn ya we apm pan ort? 4So wen unu av prablem iina di choch an piipl a kwaril wid dem wan aneda, unu ago pik piipl we no av notn fi du wid di choch fi saat out di mata? 5Mi a se dis fi shiem unu. Unu miin fi se dat nobadi no de mongks unu we waiz inof fi diil wid dem sitn ya? 6Bot sumadi we biliiv iina Gad kyari wan neda sumadi we biliiv go kuot — wos kyari dem go infronta wan joj we no biliiv iina Gad.\n7Di fak se unu afi kyari unu wan aneda go kuot fi saat out unu prablem dem shuo se unu naa liv laik ou Gad waahn unu fi liv. Unu no tingk it beta fi sumadi du unu rang? Unu no tingk it beta fi sumadi tiif fram unu? 8Nuo, insteda dat, a unu a tiif an a unu a du rang — wos unu a du it tu unu uona breda an sista.\n9Unu no nuo se di wikid naa go av no paat iina Gad kindom? No bada fuul unuself! Di piipl dem we tek paat iina aal kaina seks sin an we worship faalz gad naa go tek paat iina Gad kindom. Piipl we sliip wid piipl dem no marid tu, piipl we sel dem badi fi moni, man we sliip wid man an uman we sliip wid uman, dem naa go si Gad kindom at aal. 10Bot a no dem wan, piipl we tiif, piipl we waahnti-waahnti, piipl we eva a get jrongk, piipl we tek dem mout tier dong ada piipl an piipl we chrik piipl fi get dem moni, no iivn wan a dem ago tek paat iina Gad Kindom niida. 11An a dem de kaina piipl som a unu yuus tu bi. Bot Gad did wash unu an mek unu kliin. Im sen im Uoli Spirit fi taak tu unu aat so dat unu an wi Laad Jiizas Krais kuda ton wan. An wen unu ton wan, im tek we unu sin.\n12Piipl wi se, “Mi kyan du eniting mi waahn fi du, no laa no de de fi tap mi,” — bot a no evriting we wi kyan du gud fi wi. Piipl wi se tu, “Mi kyan du eniting mi waahn fi du, no laa no de de fi tap mi,” — bot mi naa go mek notn we mi kyan du ruul uova mi. 13Ada piipl wi se tu, “Fuud a fi yu beli an yu beli a fi fuud,” — bot Gad ago mash op di tuu a dem. Yu badi neva mek fi yu tek it go tek paat iina aal kaina seks sin. Yu badi a fi di Laad an di Laad a fi yu badi. 14Gad yuuz im powa an mek di Laad kom bak alaiv, an im ago mek wi liv agen tu. 15Unu no nuo se fi unu badi a paat a Krais Jiizas badi. So den mi fi tek di piipl dem we mek op im badi an mek dem go sliip wid uman we sel ar badi fi moni — an mek dem ton paat a fi ar badi? Nuo sa! 16Unu no nuo se enibadi we sliip wid wan uman we sel ar badi fi moni, ton paat ar badi tu? Kaaz it rait dong iina Gad wod se, “Wen man an uman av seks, it komiin laik se dem badi ton wan.” 17Bot enibadi we a luk fi mek dem an di Laad wan, dem ago bi wan wid im spirit tu.\n18Unu fi ron we fram aal kaina seks sin. Di res a sin dem we piipl du apm outsaida di badi — it naa du dem badi notn. Bot di piipl we tek paat iina aal kaina seks sin a mash op dem badi. 19Unu no nuo se unu badi a di ous fi di Uoli Spirit we Gad gi unu? Unu no de pan unu uon. 20Gad pie nof fi unu wen im sen im Bwai Pikni fi ded fi unu. So tek kier a unu badi an liv rait so dat piipl wi nuo se unu bilang tu Gad.\nContinue to 1 Korintiyan 7 »


Ruoman 7 | Bible.is\n1Breda an sista, mi nuo se unu wi andastan wa mi bout fi se, kaaz aal a unu nuo di Laa. Unu nuo se di Laa av powa uova piipl fi dem uol laif — az lang az dem alaiv, dem afi fala di Laa. 2Mek mi shuo unu wa mi miin. Di Laa se ef wan uman marid, az lang az ar ozban stil alaiv shi afi tan wid im. Bot ef ar ozban ded, di Laa se shi frii. 3So den, ef wan uman go marid wan neda man wen ar ozban stil alaiv, shi a liv iina sin kaaz shi a brok di Laa. Bot ef ar ozban ded, shi frii fi go marid agen. Shi wudn a brok no Laa.\n4Breda an sista a siem so it go wid unu wen it kom tu di Laa. Wen Jiizas did ded a laik unu did ded wid im, so di Laa naa no powa uova unu. Gad mek Jiizas kom bak alaiv an nou wi bilang tu im. Wi bilang tu Jiizas an sieka dat wi a sorv Gad wen wi liv rait. 5Wan taim wi did a liv ou wi waahn fi liv — wi did a mek wi badi kanchuol wi. Di sitn dem we wi badi did wel waahn fi du, did a kaaz wi fi sin. An chuu wi did nuo Gad Laa, wi staat fi sin muor an muor. Wid aal a di rang sitn dem we wi did a du a onggl ded wi did ago ded. 6Bot nou Gad frii wi fram di Laa. Di Laa did av wi laik prizna bot kaaz wi did ded, wi a no prizna no muor. Nou wi sorv Gad, no wen wi fala di Laa, dat a di uol wie, nou wi sorv im wan nyuu wie. Wi sorv im wen wi liv ou Gad Spirit se wi fi liv.\n7So den wa wi kyan se? Unu tingk wi kyan se di Laa a sin? Unu tingk wi kyan se it rang? Nuo! Notn kyaahn go so! Ef a neva fi di Laa mi wudn iivn nuo wa sin bi! Mi wudn nuo wa it miin fi red yai ef di Laa neva se, “Unu no fi red yai.” 8Sieka di Laa, sin get a chaans fi stor op aal kaina sitn iina mi. It mek mi waahn fi du aal a di sitn dem mi no fi du. Ef no Laa neva de, sin wudn av no powa. 9Wen mi neva nuo bout di Laa, mi did alaiv. Bot wen mi kom fi nuo wa di Laa se, sin riez op iina mi an mek mi wel waahn fi du di sitn dem mi no fi du, 10an a dat mek mi ded. So mi did fain se di siem Laa we Gad sen we did fi kaaz mi fi liv, a it kaaz mi fi ded.\n11Sieka di Laa, sin get a chaans fi chrik mi an it yuuz di Laa fi kil mi. 12So den di Laa kom fram Gad. Evri wan a di ruul dem kom fram Gad. An aal a di ruul dem gud kaaz dem elp piipl an dem tiich piipl wa rait. 13So wa unu tingk mi a se? Unu tingk mi a se di Laa we gud, se a it kaaz mi fi ded? Nuo sa! Notn kyaahn go so! A sin kil mi. An sin shuo wi uu im riili bi wen im tek di Laa, sopm we gud, an yuuz it fi kil mi. So di Laa, it elp wi fi riili si ou torbl sin bi.\n14Nou wi nuo di Laa kom fram Gad an dat it afi du wid wi spirit. Bot mi, mi a jos wan man. Mi komiin laik wan sliev. Mi a wan sliev an sin a mi maasta — mi afi du wa it se. 15Mi no andastan di sitn dem we mi a du, kaaz mi naa du di sitn dem we mi waahn fi du. Insteda dat mi a du di sitn dem we mi iet. 16An ef mi a du di sitn dem we mi no waahn fi du, dat a shuo se mi a se, “Yes, di Laa rait”. 17So a no riili mi a du dem sopm ya bot a di sin we a liv iina mi a du it. 18Mi nuo se notn gud no de iina a mi, mi badi naa go mek mi du we rait. Kaaz mi waahn fi du we gud bot mi kyaahn du it. 19Di gud sitn dem wa mi waahn fi du, mi no du dem. Bot di wikid sitn dem we mi no waahn fi du, a dat mi du. 20So ef mi a du di sitn dem we mi no waahn fi du, a no mi riili a du dem. A di sin we a liv iina mi a du it.\n21So mi fain se dis a wa a apm iina mi laif. Wen mi waahn fi du we rait, mi kyan onggl chuuz fi du wa iivl. 22Iina mi aat, mi api bout di Laa we kom fram Gad. 23Bot fi mi badi a fala wan difrent laa, an da laa de a go gens di Laa we iina mi ed. Fi mi badi a fala sin laa, an it av mi laik prizna — mi badi du evriting we it se. 24Mi sari iihn, mi a wan sari kies fi chuu! Uu ago siev mi fram da badi ya we a kil mi? 25Mi tangk Gad kaaz im wi siev mi an im yuuz wi Laad Jiizas Krais fi du it. So dis a ou tingz stie wid mi: iina mi ed, mi a wan sliev an Gad Laa a mi maasta. Mi waahn fi fala evriting we it se, bot mi badi, a laik sin a fi it maasta an it a fala evriting we sin se it fi du.\nContinue to Ruoman 8 »


Luuk 22 | Bible.is\n1Di alidie we piipl nyam bred widout yiis an we did niem Paasuova, did suun kom 2an di ed priis an di Laa tiicha dem, did a chrai fain wan wie fi get rid a Jiizas anda di kwaiyat, kaaz dem did fried a di piipl dem. 3Den Sietan go iina Juudas, we dem kaal Iskyariyat, im a did wan a Jiizas Twelv apasl dem. 4So, Juudas go a di ed priis an di tap man dem we gyaad Gad ous fi taak bout ou im kuda sel out Jiizas an gi im uova tu dem. 5Dem glad so til an pramis fi pie im. 6Juudas mek baagin wid dem, an im wiet fi di chaans, wen di kroud no de de fi gi Jiizas uova tu dem.\n7Nou di alidie wen piipl nyam bred widout yiis did kom. Da taim de piipl did afi bon sakrifais wid di biebi shiip dem we get pik fi di Paasuova alidie. 8Jiizas se tu Piita an Jan se, “Go luk bout di Paasuova fuud fi wi nyam.”\n9Dem aks Jiizas se, “Wich paat yu waahn wi fi go luk bout it?”\n10Jiizas ansa dem se, “Az unu go iina di toun, wan man we a kyari wan jog a waata wi miit unu. Fala im go a di ous we im a go, 11an tel di uona se, ‘Di tiicha se fi aks yu se: We di ges ruum de, we im kyan nyam mi Paasuova fuud wid im speshal falara dem?’ 12Im ago kyari unu opstiez go iina wan big ruum we set op aredi. A de-so unu fi fiks op di fuud.”\n13Dem lef an fain evriting jos laik ou Jiizas did tel dem. An dem luk bout di Paasuova fuud.\n14Wen di taim kom fi dem nyam it, Jiizas an im apasl dem sidong a di tiebl. 15Jiizas se tu dem se, “Unu no nuo ou mi did wel waahn da taim ya kom so mi kuda nyam da Paasuova fuud ya wid unu bifuo mi sofa. 16Mi naa go nyam it agen til mi riich iina Gad kindom.”\n17Jiizas tek op di kop an gi Gad tangks. Den im se tu dem se, “Tek dis an shier it op mongks unu wan aneda. 18Mi a tel unu dis mi naa go jringk wain agen, til Gad kindom kom.”\n19Jiizas tek op di bred, gi Gad tangks an brok it op gi dem, an se, “Dis a mi badi, we mi a gi op fi unu. Unu fi du dis fi memba mi.”\n20A siem so wen dem don nyam, im tek di kop an se, “Da wain ya a di nyuu pramis wa Gad mek wid mi blod we ago puor out fi unu. 21Bot luk, di man we ago sel mi out de rait ya-so a di tiebl wid wi. 22It don disaid aredi ou di Man we Gad Pik ago ded bot chobl fi di wan we sel im out.” 23Dem staat fi aks dem wan aneda, a wich wan a dem wuda du dat.\n24Den di apasl dem staat kos bout wich wan a dem av di tap pozishan iina di gruup. 25Jiizas tel dem se, “Di piipl dem we a no Juu, fi dem king dem baas dem op fi mek dem du we dem waahn dem fi du; an dem de we iina powa se dem a ‘di wan we elp di piipl.’ 26Bot unu no fi galang laka dem. Di wan we av di tap tap pozishan fi gwaan laik di wan we de a di batam, an di liida fi gwaan laik di sorvant. 27Tel mi sopm, uu aiya dan uu? Di wan we sidong a di tiebl ar di wan we a sorv? No di wan a di tiebl? Bot mi de ya mongks unu a sorv. 28Unu tan wid mi wen mi did a go chuu mi chobl dem. 29An nou mi a mek unu king, jos laik ou fi mi Faada mek mi king, 30so unu kyan nyam an jringk a mi tiebl iina mi kindom, sidong pan chuon, an joj Izrel twelv chraib dem.\n31“Saiman, Saiman, Sietan aks fi sib unu chuu chriena laik flowa. 32Bot mi prie fi yu, Saiman, so yu no tap biliiv. An wen yu chos iina mi muo agen, elp yu breda dem fi chos iina mi tu.”\n33Bot Saiman se “Laad, mi redi fi go wid yu a prizn an fi iivn ded wid yu tu.”\n34Jiizas se tu Saiman se, “Piita, bifuo di ruusta kruo, yu wi se chrii taim se yu no nuo mi.”\n35Den Jiizas aks dem se, “Di taim mi did sen unu widout moni, an tel unu no fi pak no bag ar kyari no ada slipaz, unu did shaat a notn?” Dem ansa Jiizas se, “Nuo wi neehn shaat a notn.”\n36Jiizas tel dem se, “Nou, ef unu av moni kyari it wid unu, ef unu av wan bag kyari it tu, an ef unu naa no suod, sel unu jakit an bai wan. 37Mi a tel unu, it rait dong se, ‘An dem kaal out im niem wid aal di kriminal dem.’ Wa rait dong, afi apm. A mi it a taak bout an it a gwaan rait ya nou an it ago don suun suun.”\n38Im falara dem tel im se, “Laad, si tuu suod ya.” “Dat wi du,” Jiizas se.\n39Jiizas go a Mount Aliv jos laik im aalwiez du, an im speshal falara dem did go wid im. 40Wen im riich de, Jiizas se tu dem se, “Prie se unu no fies notn we wi kaaz unu fi sin.” 41Jiizas go wan said, no tuu faar fram dem an niil dong an prie, 42“Faada, ef yu waahn fi dwi'it, tek da kop ya fram mi, bot ef a no dat yu waahn, aarait den.” 43Wan ienjel fram evn kom tu Jiizas an mek im chrang. 44Jiizas did a sofa an dat mek im prie aada. Im swet komiin laik blod a jrap a grong\n45Jiizas get op fram wich paat im did a prie. Im go bak tu im speshal falara dem, onggl fi si se dem a sliip. Dem did taiyad out kaaz aal a di sitn dem we Jiizas did tel dem, dem did a tek it wel aad. 46Jiizas aks dem, “Wa mek unu a sliip? Git op an prie man so unu no fies notn we wi kaaz unu fi sin.”\n47Wen Jiizas did stil a taak, aal av a sodn wan kroud kom dong. Wan a Jiizas twelv apasl dem, di wan we niem Juudas, did a liid dem. Im go fi kis Jiizas, 48bot Jiizas aks im se, “Juudas, yu ago yuuz wan kis an sel out di Man we Gad Pik?”\n49Jiizas speshal falara dem si wa ago apm an se, “Laad, wi fi tek wi suod fait dem?” 50Nou, di liida fi di priis dem sorvant did de de an wan a Jiizas falara dem tek im suod chap aaf im rait iez.\n51Jiizas se, “Unu tap it!” Den Jiizas toch di man iez an fiks it bak.\n52Jiizas se tu di ed priis dem, di man dem we inchaaj a di gyaad dem fi Gad ous an di elda dem we kom tu im, “A kom unu kom wid suod an big tik fi ares mi laik mi a oul tiif an mordara? 53Evridie mi de a Gad ous wid unu, an unu neva ares mi. Bot dis a fu'unu taim an di taim wen di wan we ruul uova daaknis a wok.”\n54Dem grab Jiizas, an tek im we go a di liida fi di priis dem ous. Piita fala dem bot no tuu kluos. 55Den dem bil wan faiya iina di migl a di kuotyaad an sidong tugeda, an Piita sidong wid dem. 56Wan sorvant gyal si Piita a sidong iina di faiya-lait. Shi luk pan im gud an se, “Da man ya did de mongks im tu!”\n57Bot Piita se a lai shi a tel. “Uman, mi no nuo im,” Piita se.\n58Likl lieta sumadi els si Piita an se, “Yu a wan a dem.” Piita se, “Luk ya man! Mi a no wan a dem!”\n59Bout wan ouwa aafa dat wan neda wan taak out chrang se, “Mi shuor se da man ya a wan a im speshal falara dem kaaz im kom fram Gyalalii tu.”\n60Piita se, “Man, mi no nuo we yu a chat bout!” Siem taim, Piita a chat, di ruusta kruo. 61Di Laad ton an luk chriet pan Piita an im memba wa di Laad did se tu im “Bifuo di ruusta kruo, yu wi se yu no nuo mi chrii taim.” 62Piita go out a duor an baal, an baal, an baal so til.\n63Di man dem we did a gyaad Jiizas staat laaf aafa im an biit im op. 64Dem put klaat uova im yai an se, “So yu se yu a prafit, so tel wi, uu lik yu?” 65An dem se aal saat a ada torbl sitn gens im.\n66Wen maanin kom, di gruup we mek op a di ed priis an di Laa tiicha dem, miit op, an gi aada fi Jiizas kom bifuo dem. 67Dem se, “Ef yu a di Krais, tel wi.” Jiizas ansa, “Ef mi tel unu, unu naa go biliiv mi, 68an ef mi aks unu, unu naa go ansa. 69Fram nou aan, di Man we Gad Pik ago sidong a di rait an a Gad, we powaful.”\n70Aal a dem aks im se, “So yu a Gad pikni?” Jiizas ansa an se, “A yu se so.”\n71Den dem se, “Wa wi waahn muo witnis fa? Wi ier it kom out a fi'im uona mout.”\nContinue to Luuk 23 »


Aks 3 - Holy Bible [Jamaican Bible]\nWan die Piita an Jan did a go op a Gad ous. A did chrii aklak iina di die, di taim wen piipl miit fi prie.\nA di giet fi Gad ous, di giet we dem kaal Giet Byuutiful, yu did av wan man we did kripl fram im baan. Evridie dem wuda put im a di giet fi beg sopm fram di piipl dem we a go iina di yaad we Gad ous de.\nWen di bega-man si Piita an Jan bout fi go iin, im beg dem som moni.\nPiita an Jan luk chriet pan im an Piita se tu im, “Luk pan wi!”\nSo di kripl man faasn im yai dem pan dem kaaz im fiil shuor se dem did a go gi im som moni.\nDen Piita se tu im, “Mi no av no moni at aal kyan gi yu. Bot wa mi av mi a-go gi yu. Iina Jiizas Krais niem, di wan we kom fram Nazaret, git op an waak.”\nDen Piita uol im rait an an elp im fi get op. Siem taim di man fut dem get chrang.\nIm jomp rait op an staat waak. Den im go wid dem iina di yaad we Gad ous de, a waak, an a jomp op an dong an a priez Gad.\nWen di piipl dem si im a waak an a priez Gad,\ndem si se a di siem bega-man we yuus tu de a di giet fi Gad ous, di giet we niem Giet Byuutiful. Dem did so shak dem kudn biliiv we apm tu im.\nWen dem riich di plies we dem kaal Salaman Puoch, dat a wan waak wie we av wan ous tap uova it, di man did stil a uol aan pan Piita an Jan. Aal a di piipl dem did shak. Dem ron tugeda go we Piita an Jan an di man did de.\nWen Piita si dem, im se tu dem se, “Aal a unu Izrel piipl, wa unu shak so fa? Wa unu tan op a luk pan wi so fa? Unu tingk a chuu wi powaful ar chuu wi gud iina Gad yai mek wi mek da man ya waak?\nDi Gad fi Iebriyam, Aizak, an Jiekob, di Gad fi wi faada faada dem, im big op an gi nof rispek tu im sorvant Jiizas. A da siem Jiizas de unu gi op, an ton unu bak pan im infronta Pailat, iivn duo Pailat did mek op im main fi let im go.\nIivn duo Jiizas aalwiez sorv Gad an du we rait, unu ton unu bak pan im an aks fi dem le’go wan mordara insted-a im.\nUnu kil di wan we gi piipl riil laif, bot Gad mek im kom bak alaiv. An wi si aal a dat wid wi uona yai.\nA Jiizas powa mek da kripl man ya get beta. So wa unu si apm tide, onggl apm kaaz wi biliiv iina Jiizas. Unu kyan si fi unuself se a Jiizas powa mek im beta.\n“Nou mi breda an sista, mi nuo se unu an unu liida dem neva nuo wa unu did a du.\nBot lang bifuo it apm, Gad tel im prafit dem se di wan we im wuda sen fi siev piipl wuda sofa, an a siem so im mek it apm.\nSo ton we fram unu sin, beg Gad paadn an kom bak tu im, so dat im wi tek we unu sin dem.\nUnu fi du dat so di Laad Gad wi sen wan taim fi unu spirit res an get chrang, an im wi sen Krais Jiizas kom tu unu, Jiizas we im pik fi siev piipl.\nJiizas afi tan a evn til di taim kom fi Gad mek evriting nyuu. A dat Gad mek im prafit dem tel piipl fram wie bak wen.\nKaaz Muoziz did se, ‘Di Laad, fu’unu Gad, a-go riez op wan prafit laik mi. Da prafit de a-go bi fu’unu, an im a-go kom fram mongks unu uona piipl. Unu mos lisn an du evriting we im se.\nGad a-go ton im bak pan enibadi we no lisn an we no du we da prafit de se, an dem naa go bi paat a im piipl no muor.’\n“An aal a di prafit dem, fram Samwel kom dong, taak bout di sitn dem we a apm iina dem taim ya lang bifuo dem apm.\nUnu a di prafit dem pikni, an Gad did mek wan pramis tu unu faada faada dem an da pramis de a fi unu. Im tel Iebriyam se, ‘Mi a-go yuuz fi yu pikni dem fi bles aal a di piipl dem pan ort.’\nSo wen Gad riez op Jiizas im sorvant, im sen im kom a unu fos fi bles unu. Im bles unu wen im kaaz unu fi ton we fram unu wikidnis.”


2 Tesaluoniyan 3 | Bible.is\n2 Tesaluoniyan 3\n1Breda an sista ier wa wi a se bifuo wi don ya-so — wi a beg unu fi prie fi wi. Prie se Gad mesij wi pred faas faas an piipl wi ana it no mata wich paat it go, jos laik wa did apm wen it kom tu unu. 2An prie se Gad wi siev wi fram di wikid an torbl piipl dem, kaaz a no evribadi biliiv iina di Laad. 3Bot, memba se Gad wi aalwiez du wa im se im ago du. Im ago mek unu aat chrang, an im wi protek unu fram di Wikid Wan. 4Di Laad mek wi kyan chos se unu a du aal a wa wi tel unu fi du. An im mek wi kyan chos se unu wi gwaan du dat. 5Nou, mi prie se di Laad wi mek unu andastan umoch im lov unu an elp unu fi eng aan an no gi op siem laik wa Krais Jiizas did du.\n6Nou, breda an sista, iina wi Laad Jiizas Krais niem, wi a tel unu, kip we fram enibadi we se dem biliiv bot no waahn wok, an we naa waak laik ou wi tel unu fi waak. 7Kaaz unu siem wan don nuo aredi se unu fi fala wi, an wi neehn aigl an liezi wen wi did de mongks unu. 8Wi neehn tek nobadi fuud an nyam it ef wi neehn pie fa. Nuo, wi wok aad, die an nait so wi naa fi presha an bordn dong nobadi. 9A no kaaz wi no av di rait fi du dat mek wi neehn du it yu no, bot a kaaz wi waahn mek shuor se unu si ou unu fi liv, an liv da wie de. 10Kaaz aal wen wi did de mongks unu, wi did gi unu da ruul ya, “Ef sumadi no waahn wok no mek dem nyam.” 11Wi tel unu dat kaaz wi ier bout som a unu we a waak roun aigl an naa wok non at aal. No onggl dat, bot dem aal a faas wid we ada piipl a du tu. 12Nou, iina wi Laad Jiizas Krais niem, wi did a tel dem piipl de an wi push dem aad fi go sekl dong an fain wok so dem kyan bai dem uona fuud an nyam.\n13Bot breda an sista, unu no fi get taiyad fi du di rait sitn dem. 14An ef sumadi no fala wa wi se iina da leta ya maak dem fies, an no diil wid dem so dem fiil shiem. 15Bot no chriit dem laik se dem a unu enimi, nuo man. Bot waan dem laik ou unu wuda waan unu uona breda an sista we biliiv iina Jiizas.\n16Nou mi prie se di Laad imself we gi piis, wi gi unu piis iina unu aat fi eva, no mata wa de gwaan. An mi prie se im wi tan wid di uol a unu.\n17Dis a mi, Paal. Mi a rait dem wod ya wid mi uona an fi shuo unu se da leta ya a fram mi. A so mi rait aal a mi leta dem.\n18Mi prie se wi Laad Jiizas Krais wi gud an kain tu unu.\nContinue to 1 Timoti 1 »


Aks 1 | Bible.is\n1Tiyafilas sa, iina mi fos buk mi rait bout aal a di sitn dem we Jiizas du an we im tiich fram di staat 2til di die im get tek op iina evn. Dat a did afta Jiizas yuuz di Uoli Spirit fi tel im apasl dem we im did pik, wa im waahn dem fi du. 3Afta im did sofa an ded pan di kraas, im kom bak alaiv an shuo imself tu im apasl dem. Im pruuv tu dem iina nof difrant wie se im alaiv. Fi bout faati die im kip aan a shuo op mongks dem taim afta taim an taak tu dem bout Gad kindom. 4Wan a di taim wen im did a iit wid dem im tel dem se “Tan a Jeruusilem an wiet fi wa mi Faada pramis fi gi unu, di siem sitn we mi did tel unu bout. 5Kaaz Jan baptaiz piipl wid waata, bot kopl die fram nou Gad ago baptaiz unu wid di Uoli Spirit.”\n6So wen dem kom tugeda, dem aks im se, “Laad, a nou yu ago kaaz di Izrelait dem fi ruul agen?”\n7Im se tu dem se “A onggl mi Faada wan av di powa fi disaid wen dat ago apm. An im no lou unu fi nuo dat. 8Bot di Uoli Spirit ago kom pan unu an ful unu op wid powa an unu wi tel piipl iina Jeruusilem, Judiya, Samieriya an aal uova di worl bout mi.”\n9Az im don se dis tu dem, Gad tek im op iina evn rait infronta dem yai, an wen im did a go op, wan kloud aid im so dem kudn si im no muor.\n10Dem did stil a luk iina di skai wen Jiizas did a go op, wen aal av a sodn tuu man we jres iina wait kluoz kom tan op saida dem 11an se tu dem se “Unu man we kom fram Gyalalii, wa mek unu tan op ya-so wid unu yai faasn pan di skai? Da siem Jiizas ya we unu si get tek op fram unu iina evn, im ago kom bak di siem wie, jos laik ou unu si im go op iina evn.”\n12Di apasl dem lef di il niem Mount Aliv an go bak a Jeruusilem, bout aaf mail waak fram di mountn. 13Wen dem kech a Jeruusilem, dem go opstiez go a di ruum we dem did a stie. Piita, Jan, Jiemz an Anju; Filip an Tamas, Bartalimyuu an Matyu; Jiemz, Alfiyos bwai pikni, Saiman we niem Zelat, an Juudas, Jiemz bwai pikni, aal a dem did de de. 14Di uol a dem did eva a miit tugeda fi prie: dem, di uman dem, Mieri, Jiizas mada, an Jiizas breda dem.\n15Iina dem die de, wen di biliiva dem gyada op fi wan a dem miitn, (bout onjrid an twenti a dem did de de), Piita tan op 16an se tu dem se, “Breda an sista, wa rait dong iina Gad wod did afi apm. Lang bifuo it apm, di Uoli Spirit did mek Dievid taak bout Juudas, di wan we sel out Jiizas an mek di piipl dem ares im. 17Jiizas did pik Juudas fi bi wan a im apasl an so im a did wan a wi.”\n18(Im yuuz di moni we im did get fi sel out Jiizas an bai wan piis a lan. Pan da siem piis a lan de, im faal dong ed wie an im beli bos an im chraip an evriting iina im flai out. 19Evribadi iina Jeruusilem ier bout wa apm tu im, so iina fi dem langwij dem kaal di piis a lan Akeldama, dat miin blod fiil.)\n20“Kaaz it rait dong iina di buk we niem Saamz se, ‘Mek im ous emti out an nobadi no liv de,’ an, ‘Mek sumadi els tek fi'im plies an du di wok we im shuda du.’ 21So wan a di man dem we did de de wid wi aal di taim wen di Laad Jiizas did a muuv mongks wi, 22fram wen Jan did staat baptaiz tu di taim wen Gad tek im op a evn, wi niid wan a dem man de fi jain op wid wi an tel piipl se Jiizas kom bak alaiv.”\n23So di biliiva dem kaal out tuu sumadi niem, wan a did Juozif we dem kaal Baasabas ar Jostos, an di ada wan niem Mataiyas. 24Den dem prie, “Laad, yu nuo wa iina evribadi aat. So shuo wi wich wan a dem yu pik 25fi tek uova di apasl wok we Juudas did av. Kaaz Juudas get wa im dizorv.” 26Den dem jraa schraa an Mataiyas get pik, so im jain di gruup a ilevn apasl.\nContinue to Aks 2 »


Ruoman 4 - Holy Bible [Jamaican Bible]\nSo aal a wi we a Juu, wa wi kyan se den bout wi faada Iebriyam? A wa did apm wid im?\nEf Gad did mek tingz rait bitwiin im an Iebriyam, kaaz a di sitn dem we Iebriyam did du, den Iebriyam wuda av nof fi buos bout, bot im kudn buos infronta Gad.\nBot a wa Gad wod se? It se “Iebriyam did biliiv iina Gad an so Gad mek tingz rait bitwiin im an Iebriyam.”\nNou ef sumadi go du wan wok, di moni we dem get wen dem don, dem naa go luk pan it an se a wan prezent. Nuo, dem a-go se a dat dem wok fa.\nBot ef sumadi no afi du notn fi Gad mek tingz rait bitwiin im an dem, ef aal dem afi du a chos iina Gad, Gad we tek we piipl sin an se dat dem kliin, no wan gif im a gi wi? A no sopm wi did afi wok fa.\nDat a wa Dievid did miin wen im did a taak bout ou piipl wel api wen Gad mek tingz rait bitwiin im an dem. Dem wel api kaaz aal dem did afi du a chos iina Gad, dem neva afi du notn els. Dievid rait iina Saamz se:\n“Di piipl uufa sin Gad paadn, a dem riili api. Gad paadn dem fi aal a di rang we dem du.\nDi piipl we Gad luk pan an se im naa uol dem sin gens dem, a dem riili api.”\nA onggl di piipl dem we sorkomsaiz Dievid did a taak bout? A dem wan Gad a-go paadn an mek api? Nuo, im did a taak bout di piipl we no sorkomsaiz tu. Wi se dat Iebriyam did biliiv iina Gad an so Gad mek tingz rait bitwiin im an Iebriyam.\nA wen unu tingk Gad did du dat? Unu tingk im du it bifuo ar afta Iebriyam get sorkomsaiz? Gad did mek tingz rait bitwiin im an Iebriyam bifuo Iebriyam did sorkomsaiz.\nAn a lang afta dat apm Iebriyam go get sorkomsaiz. Im go get sorkomsaiz fi shuo se Gad did mek tingz rait bitwiin di tuu a dem iivn duo im neva sorkomsaiz, an Gad did du it kaaz Iebriyam did biliiv iina im. So Iebriyam komiin laik di faada fi aal a di piipl dem we neva get sorkomsaiz bot uu Gad mek tingz rait bitwiin im an dem kaaz dem biliiv iina im.\nAn a no jos dem piipl de im a faada fa, Iebriyam a faada tu fi di piipl dem we sorkomsaiz an we biliiv iina Gad laik ou Iebriyam did biliiv iina Gad bifuo im get sorkomsaiz.\nGad did pramis Iebriyam se di worl wuda bilang tu im an im pikni dem. Gad neva mek im da pramis de kaaz im did a fala di Laa, bot kaaz Iebriyam did biliiv iina Gad an Gad did mek tingz rait bitwiin di tuu a dem.\nEf a onggl di piipl we a fala di Laa a-go get di sitn dem wa Gad pramis, den it no mek no sens fi wi chos iina Gad an aal a di pramis dem we Gad mek no miin notn.\nKaaz Gad beks wen piipl brok im Laa, an kaaz a di Laa im a-go joj dem piipl de. Bot ef no laa no de de, nobadi kyan brok it, kaaz notn wudn de de fi brok.\nA dat mek Gad neva mek im pramis bies pan weda piipl fala ar no fala di Laa, bot bies pan weda dem chos ar no chos iina im. Gad mek it da wie de so dat piipl wuda nuo se di sitn dem we im pramis a fi im frii gif tu aal a Iebriyam pikni dem. No jos di pikni dem we a fala di Laa bot tu di wan dem we biliiv laik Iebriyam tu. Iebriyam a di faada fi evribadi.\nIt aal rait dong iina Gad wod dat Gad tel Iebriyam se, “Mi a-go mek yu di faada fi nof difrant piipl fram aal uova di worl.” Da pramis ya, gud, siek-a uu Gad bi. Dis a di Gad we Iebriyam did biliiv iina, di Gad we mek ded piipl kom bak alaiv an we kaaz evriting fi de bout, aal di sitn dem we neva de bout bifuo.\nIivn duo im neva av no riizn fi biliiv se im wuda get we Gad pramis im, Iebriyam did biliiv siem wie. Im biliiv se Gad wuda mek im di faada fi nof difrant piipl fram aal uova di worl an dat it wuda apm siem laik ou it se iina Gad wod. It se, “Yu a-go av so moch pikni dat nobadi a-go kyan kount dem jos laik ou dem kyaahn kount di staar dem we iina di skai.”\nIebriyam a did aalmuos wan onjrid ier uol, im did nuo se im suun ded an dat im waif kudn av no pikni, bot iivn wid aal a dat Iebriyam stil biliiv. No taim at aal im did biliiv se Gad naa go du we im pramis fi du.\nIebriyam neva tap biliiv an im neva kwestiyan Gad. Im gi Gad priez an kaaz im chos iina Gad, im get chrang.\nIebriyam biliiv wid aal a im aat, im did shuor se Gad kuda du evriting we im pramis fi du.\nAn a dat mek Gad did mek tingz rait bitwiin im an Iebriyam. Im du it kaaz Iebriyam did chos iina im.\nBot di paat iina Gad wod we it se, “Gad mek tingz rait bitwiin dem,” dat neva rait dong fi Iebriyam wan,\nit rait fi wi tu. It rait dong fi aal a wi we Gad a-go mek tingz rait wid kaaz wi biliiv iina im. Wi biliiv iina di Gad we mek wi Laad Jiizas kom bak alaiv.\nGad sen Jiizas fi ded siek-a fi wi sin dem an Gad mek im kom bak alaiv so dat tingz kyan rait bitwiin wi an Gad.


2 Korintiyan 12:21\nMi fried se wen mi kom de, Gad we mi sorv, a-go mek mi fiil shiem agen an mi a-go baal fi di wan dem we a sin, an we naa chienj dem wiez an beg Gad fi paadn dem. Dem naa beg Gad fi paadn dem fi di doti laif we dem a liv an fi ou wail dem a gwaan. Dem naa beg Gad fi paadn dem fi aal a di seks sin dem we dem a du.\nSo ron we fram di wikid sitn dem we di yong piipl dem waahn fi du an chrai aad aad fi du we rait. Yu mos liv ou Gad waahn yu fi liv an yu fi shuo lov an tek taim wid ada piipl. Chos iina Jiizas an no gi op. Timoti dis a wa yu fi du. An aal a di piipl dem we worship Gad wid wan kliin aat fi du it tu.\nInsted-a dat, wa wi fi du a rait an tel dem se dem no fi nyam no fuud we piipl tek bon sakrifais gi faalz gad, ton we fram aal saat a seks sin, no nyam miit fram animal we eng ar we dem blod neva bliid out wen dem get kil, an no nyam ar jringk blod.\nEniting we insaida unu we bilang tu da worl ya — dash it we! Mi a taak laik seks sin, an ou unu mait-a lang fi go miks op unuself iina dem sitn de. Unu mait-a no tap tingk bout dem, an waahn fi go du dem so til unu galang go du dem. Bot dem de no kliin. Unu fi dash we dat! Plos aal a di sitn dem we unu waahn waahn we no rait; plos di wikid sitn dem we unu waahn fi du. Unu fi klier dem outa unu laif! Kil dem! An unu no fi waahnti-waahnti niida; aal waahn waahn tingz we unu no niid! Wen unu du dat, a worship unu a worship dem sitn de insted-a unu a worship Gad.\nUnu a Gad speshal piipl. So non a unu no fi get miks op iina naasi laif laik: man a sliip wid uman we a no im waif, man a sliip wid man, ar uman wid uman. Unu no fi waahnti-waahnti niida. Dem de sitn de no fi de mongks Gad piipl at aal at aal.\nAal a wi nuo bout di sitn dem we piipl du wen dem mek dem badi kanchuol dem. Dem de piipl de sliip roun sliip roun wid evribadi an evriting. Dem main an aat doti. Dem naa no kanchuol uova demself.\n1 Korintiyan 6:18-19\n Unu fi ron we fram aal kain-a seks sin. Di res a sin dem we piipl du apm outsaida di badi — it naa du dem badi notn. Bot di piipl we tek paat iina aal kain-a seks sin a mash op dem badi. Unu no nuo se unu badi a di ous fi di Uoli Spirit we Gad gi unu? Unu no de pan unu uon.\n1 Korintiyan 7:2\nBot sins nof piipl a sliip wid piipl an dem no marid, evri man fi av im uona waif, an evri uman fi av ar uona ozban.\n1 Korintiyan 10:13\nDi siem sin dem we unu a chogl wid, evribadi els a chogl wid dem tu. Bot Gad gud, im naa go mek yu fies no sin an no gi yu wan wie fi diil wid it — im naa go gi yu muor dan yu kyan manij.\n1 Piita 2:11\nMi fren, mi a beg unu du, laik ou unu a farina pan ort, we a-go de ya fi nou mongks chrienja, no bada du wa di badi waahn — di badi a waar wid di suol.\nEvribadi fi rispek marid laif, ozban an waif mosn go sliip wid nobadi els — dem fi kip dem bed kliin. Kaaz di piipl dem we dabl iina seks sin, an we sliip wid piipl dem no marid tu, Gad a-go joj dem.\nA siem so Sadam an Gomaro an di piipl dem we liv nier dem tek paat iina aal kain-a seks sin an ron aafa aal kain-a naasinis. Gad bon dem op wid faiya we a-go bon fi eva an eva mek evribadi si wa wi apm ef dem fala dem wikid piipl de.\nAal a uu onggl waahn fi du di sitn dem we mek Gad api, Gad bles unu, kaaz wan die, wan die, unu a-go get fi si Gad.\nSo den breda an sista, sins Gad gud an kain tu unu nof nof, mi a beg unu du, gi op unu laif tu Gad laik wan sakrifais — wan sakrifais we alaiv, we de de fi sorv Gad an we Gad kyan api wid. Dat a ou unu fi worship Gad.\nSo mek wi liv ou wi nuo wi fi liv, mek wi liv laik piipl we iina di lait, no laik piipl we iina di daak. Wi no fi tek paat iina no wail seks paati an wi no fi jringk til wi jongk. Wi no fi a sliip roun sliip roun ar a tek paat iina no kain-a seks sin. Unu no fi lov fait an unu no fi red yai fi ada piipl tingz.\n1 Tesaluoniyan 4:3-4\n Gad waahn unu fi liv wan laif we gud an kliin an we shuo se unu a fi im uona piipl, so unu fi kip we fram aal kain-a seks sin. Evri wan a unu fi nuo ou fi kanchuol unu badi iina wan wie we gud an kliin an we shuo se unu a Gad piipl, an iina wan wie we piipl kyan rispek.\n Aal a wi nuo bout di sitn dem we piipl du wen dem mek dem badi kanchuol dem. Dem de piipl de sliip roun sliip roun wid evribadi an evriting. Dem main an aat doti. Dem naa no kanchuol uova demself. Di piipl we mek dem badi kanchuol dem worship aal kain-a faalz gad an wok uobiya. Dem chriit piipl aad an dem lov kos an fait. Dem bad main piipl fi we dem av an it no tek notn fi set dem aaf. Di piipl dem we mek dem badi kanchuol dem eva waahn piipl fi rispek dem bot dem no rispek nobadi. Dem onggl bizniz wid demself. Dem kaaz piipl fi plit op an dem onggl taak tu dem fren. Aal dem waahn, a wa ada piipl av. Dem de piipl de eva a jringk tu moch, an a go aal kain-a wail paati. A dem de kain-a sitn de dem lov du. Mi a waan unu jos laik ou mi did waan unu bifuo: di wan dem we mek dem badi kanchuol dem an we du aal a di sitn dem we mi jos taak bout — dem naa go kyan tek paat iina Gad kindom.


1 Timoti 3 | Bible.is\n1Wen piipl se a gud sopm ef wan man waahn ton elda iina di choch, a chuu dem a taak. 2Di elda fi liv im laif so dat nobadi kyaahn se notn bad gens im. Im fi av onggl wan waif, im fi nuo ou fi kanchuol imself an no go uova buod wid notn. Piipl mos kyan rispek im an im fi kyan chriit piipl gud wen dem kom a im yaad. Di elda mos nuo ou fi tiich. 3Im no fi lov jringk tu moch an im no fi lov fait, bot im fi nais an jengkl an liv iina piis wid evribadi. Pan tap a dat im no fi lov moni niida. 4Im fi nuo ou fi ron im ous an im pikni dem fi lisn wa im se an shuo rispek. 5Kaaz ef sumadi kyaahn ron dem uona ous ou dem ago ron Gad choch? 6Di elda no fi bi sumadi we jos staat biliiv iina Jiizas Krais ar im wi get buosi. Kaaz ef im get buosi Gad wi ponish im laik ou im di ponish di devl. 7A no jos piipl we biliiv iina Jiizas wan bot aal piipl we no biliiv iina Jiizas mos taak gud bout im. Kaaz ef piipl rispek im nobadi kyaahn se notn wikid bout im an di devl naa go kyan chrap im.\n8Siem laik di elda, di diikan dem fi bi sumadi we piipl rispek. Dem no fi tel wan sumadi sitn an go tel sumadi els sitn difrant, dem no fi lov jringk tu moch an dem no fi waahn waahn moni. 9Dem fi eng aan tait pan di chuu mesij we Gad shuo wi wid aal a dem aat an no fiek it. 10Piipl we waahn ton diikan kyaahn jos ton diikan so. Di choch afi tes dem fos, an ef nobadi no fain notn rang wid dem, den dem kyan ton diikan.\n11A siem so di uman dem mos liv dem laif so piipl wi rispek dem. Dem no fi susu-susu, lai ar taak bad bout piipl. Insteda dat dem fi kyan kanchuol demself, no go uova buod wid notn an piipl fi kyan chos dem.\n12Di diikan dem mos onggl av wan waif an mos kyan kanchuol dem pikni dem an ron dem uona ous. 13Piipl wi rispek di diikan dem we du wan gud jab, an kaaz piipl rispek dem, di diikan dem kyan taak bout dem chos iina Jiizas an no fried a notn.\n14Mi uop se mi kyan kom si yu suun bot mi a rait de leta ya siem wie. 15In kies sitn uol mi bak mi a rait fi mek yu nuo ou piipl we a paat a Gad fambili mos biyiev. Gad fambili a di choch an di choch a fi Gad we liv fi eva an eva. Di choch sopuot an uol op di chuut jos laik ou di foundieshan an di kaana puos uol op wan bildin. 16Aal a wi nuo fi shuor se di uol a di sitn dem we Gad shuo wi, we jos griet, a chuu. A chuu se: Jiizas baan a ort laik wan man Di Uoli Spirit pruuv se Gad did tek im fi im Pikni an di ienjel dem did si im. Piipl priich tu evribadi bout im, evribadi put dem chos iina im an Gad tek im op iina evn.\nContinue to 1 Timoti 4 »


Matyu 19 | Bible.is\n1Nou wen Jiizas did don se we im a se, im lef Gyalalii go paas Riva Jaadn an go iina di Judiya ieriya. 2Wan baga piipl fala im, an im get dem beta rait de-so.\n3Den, som Farisii piipl kom fi kom tes Jiizas. So dem kom kom aks im se, “Wan man kyan go brok op wid im waif fi eni an eniting? Muoziz Laa lou dat?”\n4Jiizas ansa se, “Unu no riid se fram Gad mek di worl im mek man an uman, 5an im se, ‘Sieka dis, wan man ago lef im faada an mada an jain op wid im waif an di tuu a dem wi ton wan sumadi’ ? 6So dem a no tuu agen, dem ton wan. So wa Gad jain op, nobadi no fi plit op.”\n7Den dem se tu Jiizas se, “So wa mek Muoziz Laa se, wi kyan gi wi waif wan piepa we shuo se wi no marid no muo, an ron ar out a wi ous?”\n8Jiizas se tu dem se, “Muoziz lou unu fi lef unu waif kaa unu aat did tof! Bot wen Gad did fos mek man an uman a no so tingz did set op. 9Nou ier we mi a se, enibadi we brok op wid dem waif an go marid sumadi els, an a no se dem waif did sliip wid nobadi els, a gi dem a gi ar bon an a brok dem brok di Laa!”\n10Jiizas speshal falara dem se tu im se, “Bwai ef a so it go bitwiin wan man an im waif, den it beta fi piipl no marid den.”\n11So Jiizas ansa bak, “A no evribadi kyan tek wa mi jos se yu no — dat a no fi evribadi; a fi onggl uu it go fa. 12Kaaz yu av man we kyaahn marid fi difrant difrant riizn. Som man no get marid kaaz fram dem baan dem kyaahn av seks — a jos so Gad mek dem. Dem kyaahn du notn so dem no marid. Som man kyaahn av seks kaaz piipl kot aaf dem tingz, dem kyaahn du notn so dem no get marid niida. An som man, dem no bada get marid so dat dem kyan spen muo taim a du Gad wok. Uu kyan tek dis fi tek it.”\n13Den piipl kyari di likl pikni dem kom a Jiizas fi im put im an pan dem an prie fi dem. Bot Jiizas speshal falara dem staat tel aaf di piipl dem we bring di pikni dem kom, an staat ron dem.\n14Bot Jiizas se, “Lou di likl pikni dem, mek dem kom tu mi. No chrai tap dem, kaaz Gad kindom a fi piipl we komiin laik dem likl pikni ya.” 15An im put im an pan dem, an den go bout im bizniz.\n16Wan man kom tu Jiizas kom aks im se, “A wa kaina gud sitn mi fi du so mi kyan liv fi eva?”\n17So Jiizas se tu im se, “A wa mek yu kom a aks mi bout wa gud? A onggl wan sumadi de bout we gud yu no. Bot ef yu waahn liv fi eva kip di Laa dem we Gad did gi Muoziz.\n18“Wich wan a dem?” im aks Jiizas. So Jiizas ansa bak, “‘No kil, no sliip wid nobadi we yu no marid tu, no tiif, no tel lai pan piipl, 19rispek yu faada an mada’ an ‘Lov yu nieba siem laik ou yu lov yuself.’”\n20So di yong man se tu im se, “Mi a fala dem de wid aal a mi aat. So a wa muo mi niid?”\n21So Jiizas se, “Ef yu waahn bi evriting we Gad waahn yu fi bi, gwaan go sel evriting we yu av an gi di moni tu di puo piipl dem, an yu wi rich iina evn. Wen yu du dat, kom fala mi.”\n22Bot wen di yong man ier dis ya, im aat jrap an im go we sad, kaa im did wel rich.\n23Den Jiizas se tu im speshal falara dem se, “Mi tel unu dis an a chuu mi a taak, it ago wel aad fi rich piipl go iina Gad kindom! 24Ier dis tu no: It iiziya fi wan kyamil go chuu wan niigl yai dan fi sumadi we rich go iina Gad kindom.”\n25Jiizas falara dem did wel shak wen dem ier dis. Dem se, “Den a uu kyan get siev?”\n26So Jiizas luk pan dem an se, “Wa piipl kyaahn du, Gad kyan du, kaaz notn no de we Gad kyaahn du.”\n27Den Piita se tu im se, “Si ya! Wi lef evriting we wi av fi fala yu! So wa wi ago get?”\n28So Jiizas se tu dem se, “Ier mi no, an a chuu mi a taak: Wen Gad mek evriting nyuu agen, an di Man we Gad Pik sidong pan im tap-a-tap chuon, aal a unu, we fala mi, ago sidong pan unu uona chuon tu. Unu ago sidong pan twelv chuon a joj Izrel twelv chraib dem. 29An enibadi we lef dem yaad, dem breda, sista, faada, mada, pikni ar dem lan sieka mi, dem wi get bak onjrid taim muo dan wa dem did av; plos dem ago get fi liv fi eva tu. 30Bot nof a uu de a front nou ago de a bak, an uu de a bak ago de a front.”\nContinue to Matyu 20 »


Revilieshan 8 | Bible.is\n1Wen di Biebi Shiip brok chring nomba sevn, yu kudn ier a soun iina evn fi bout aaf owa sieka ou di plies kwaiyat.\n2Wen mi luk mi si sevn ienjel we tan op infronta Gad an sumadi did gi dem sevn chompit.\n3Den mi si wan neda ienjel wid wan guol pan iina im an we av wan anggl. Im kom tan op infronta di alta an sumadi gi im wan uol iip a swiit spais fi bon mek sakrifais. Im did fi put it wid Gad piipl dem prieya an bon it pan di guol alta we de infronta di chuon. 4Di sumuok fram di spais we dem bon, miks op wid Gad piipl dem prieya, go op tu Gad fram di ienjel an. 5Den di ienjel tek di guol pan we uol di swiit spais we dem bon, ful it op wid faiya fram di alta, an fling it pan di ort. An som torbl tonda ruol, an laitnin flash, an di ort shiek op.\n6Afta dat, di sevn ienjel dem we av di sevn chompit dem get redi fi bluo dem.\n7Di fos ienjel bluo im chompit, an iel an faiya miks op wid blod get fling dong fram di skai pan di ort an kwaata a di ort get bon op. Aal a di chrii dem an di an aal a di griin graas pan da paat a di ort de get bon op.\n8Wen di sekan ienjel bluo fi im chompit, sitn laik wan big mountn we kech a faiya get fling dong iina di sii. An ef yu plit op di sii iina chrii paat, wan outa di chrii paat dem did ton iina blod. 9An wan outa evri chrii sitn we did liv iina di sii ded aaf, an wan outa evri chrii ship we did de pan di sii get mash op.\n10Wen di tord ienjel bluo fi im chompit, wan big staar we did a bon laik faiya jrap fram di skai. An ef yu plit op di riva waata an di spring waata iina chrii paat, di staar did jrap pan wan paat a dem. 11Di staar did niem Bitanis. So wan outa chrii paat a di waata did ton bita. So it did kil aaf uol iip a piipl we did jringk it.\n12Wen di fuot ienjel bluo fi im chompit, sitn lik di son, an di muun an di staar dem. An ef yu plit dem op iina chrii paat, wan paat a dem ton daak. An ef yu plit op di die an di nait dem iina chrii paat, wan paat a dem neehn av no lait.\n13Wail mi did a wach, mi ier wan iigl a flai ai iina di skai an a kaal out iina wan loud vais se: “Chobl fu'unu! Chobl fu'unu! Chobl fi evribadi we liv pan di ort, sieka wa gweehn apm wen di neks chrii ienjel dem bluo fi dem chompit, an dem a get redi fi bluo dem!”\nContinue to Revilieshan 9 »